text:
“Contratistanan chiquito cu entradanan margina y eherciendo trabaonan ehemplar merece un mihor trato y un entrada husto y completo”. Esaki tabata posición cu Líder di AVP mr. Mike Eman y su fraccion a tuma durante di reunión di Parlamento riba presupuesto di DOW.
Mr. Mike Eman a presenta un moción di su fraccion cu ta urgi gobierno pa mas liher posibel duna atencion na e preocupacionnan di e contratistanan chiquito y corigi e decisionnan aki cu ta perhudicando e contratistanan chiquito.
E moción aki, di fraccion di AVP, ta sali na defensa di e contratistanan chiquito cu contract di servicio cu DOW, SERLIMAR y Santa Rosa cu pa hopi aña ta haciendo un trabao grandi y importante di limpieza y mantencion rond di nos isla. Ta trata di mantencion di e bunitesa di nos flora, barionan y centronan di ciudad y trabaonan adicional pa cual tanto DOW, SERLIMAR y Santa Rosa ta utiliza nan servicio.
E discurso di e Líder di Fraccion di AVP y e moción a mustra cu compensacion y condicionnan di trabao di contratistanan chiquito ultimamente a conoce medidanan severo di Gabinete Wever Croes cu a afecta nan den un forma cu a perhudica nan nivel di entrada severamente, condicionnan di trabao y tambe nan seguridad di entrada mes.
Den su presentacion Eman a duna detayes di unda tur Gabinete Wever Croes a corta den e compensacion di e contratistanan chiquito.
Eman a mustra tambe cu banda di corta den nan entrada y compensacion e acumulacion di medidanan imponi tin un impacto directo ariba e costo di bida di e famia di e contratista chiquito, mescos cu den comunidad. Tambe e gastonan operacional diario di e contratistanan chiquito ta wordo confronta cu aumento severo di gastonan inevitabel pa por brinda servicio mientras cu e compensacion ta wordo corta. E ta mustra tambe cu ariba tur esaki awor ta bin aumento di prijs di awa y coriente cu 30%, paga pa remedi y aumento di BBO cu lo haci BBO en total 21% riba mayoria producto na Aruba.
Mr. Mike Eman ta bisa cu e mocion cu fraccion di AVP a presenta pa urgi gobierno pa mas liher posibel duna atencion na e preocupacionnan di e contratistanan chiquito y corigi e decisionnan aki cu ta perhudicando e contratistanan chiquito, lamentablemente a worde rechasa dor di coalicion MEP/RAIZ. Eman ta bisa cu lo sigui hiba e lucha, pasobra locual Gabinete Wever Croes ta haciendo cu e contratistanan chiquito ta hopi inhusto.
Banda di a corta den nan entrada y compensacion pa gastonan di operación nan tin cu biba tambe cu e aumento dramatico di costo di bida y di materiaal cu ta afecta nan gastonan familiar y gastonan di operación, e lider di AVP, mr. Mike Eman a splica.


c: text/html

text: KRALENDIJK – Hulanda a drenta un periodo di ‘lockdown’ ku un durashon di 3 siman. Esaki ta loke promé minister di Hulanda, Marc Rutte, a bisa resientemente durante un konferensia di prensa. A bin diferente pregunta den su direkshon entre otro dikon no ta sera aeropuerto, pa hende drenta i sali na Hulanda. El a menshoná ku esei ta difísil, mirando si un hende tin ku topa un otro miembro di famia ku ta biba pafó di Hulanda. Meskos ta e kaso pa loke ta trata e parti di karga. Pa loke ta trata biahamentu pa plaser, ta mal eskoho pa awor, Mark Rutte a bisa. Esnan ku tòg ta kere ku nan por hasi un biahe di plaser awor, nan ta un hende a-sosial. Mi ta spera tur hende ta komprondé i mas bien koperá. Mi ta konsehá un hende pa no plania i reservá fakansi pa por lo pronto. Warda te na luna di mart i dependé e situashon, por bia pa plaser, Mark Rutte abisa. E ‘Lockdown aktual ta dura te 9 di febrüari.

robotstxt: allowed

filter: keep


text:
Ben Marapin, reconocido economista na nos isla a comenta riba influencia di turismo den e crecemento economico cu Aruba a conoce na 2013 y tambe riba con e ta wak futuro di turismo na nos isla.
E ta bisa cu analizando e datonan por mira cu turismo a carga economia na 2013 den sentido cu si e performance di turismo no tabata positivo manera e tabata, e economia lo hasta por tabatin un caida na 2013. “Esey ta un punto cardinal cu nos mester tene cuenta cune: economia a mehora gran parti carga dor di turismo”.
Pa loke ta futuro, Ben Marapin ta bisa cu tin un challenge basta grandi. E ta indica cu IMF a mustra riba e hecho cu turismo a crece, nos ta den e top. “Si bo crece asina e ta bira mas y mas duro pa sigui crece den sentido no den cantidad, pero Minister Otmar Oduber tambe ta desea y purba logra, crece den calidad. Es decir, midi den placa kiermen cada turista cu ta bin, cada tourist night bo ta ricibi mas Dollar, esey ta e idea. Pero no pensa cu bo por sigui haciele manera e crecemento den pasado. Si bo cuminsa yega e top e ta bira mas dificil”.
Papiando di e desaroyo cu ta wordo pusha pa San Nicolas, esta di hacie e di dos capital turistico di Aruba cu enfasis riba e aspecto cultural, Ben Marapin ta bisa cu e idea di bin cu un cos cultural na San Nicolas lo diversifica y pone e turismo bira mas stabiel.
Tambe e economista ta indica cu un punto cardinal cu lo bay yuda eleva e calidad, esta atrae turista cu mas placa, ta por ehempel Ritz Carlton cu a habri porta y Hard Rock Hotel. E impacto directo tey, pero indirectamente tambe un destinacion turistico cu tin un Ritz Carlton, un Hyatt y djis ki un Hard Rock Hotel automaticamente ta bira un destinacion mas popular. Si bira mas popular por haya un mihor prijs pa e productonan.
Riba e aspecto di crece mas, Ben Marapin ta di opinion cu IMF a overlook e hecho cu por switch mercado cu no ta desaroya ainda cu por genera turistanan cu ta gasta. E ta kere cu Brasil ta un mercado hopi importante y e por a compronde cu ta trahando duro riba dje, “no ta algo cu bo por desaroya facil, pero poco poco mi tin confianza cu sigur sigur e approach tey pa haci esey y cu esey lo por bira un pilar dentro di turismo completamente diferente cu e pilar for di Merca, Europa of Venezuela cu lo pone turismo su calidad lo subi y turismo lo ta mas stabiel”.
Ben Marapin Economia a mehora gran parti carga dor di turismoPosted: April 6, 2014 in Uncategorized
Ben Marapin, reconocido economista na nos isla a comenta riba influencia di turismo den e crecemento economico cu Aruba a conoce na 2013 y tambe riba con e ta wak futuro di turismo na nos isla.


text: Relaciona cu e diferente actividadnan den cuadro di celebracion di nos Dia Nacional, Aruparking ta informa cu diabierna 17 di maart no lo cobra pa parkeo. Por fabor tene na cuenta cu esaki ta conta solamente pa e vaknan blanco. No por parkeer den vaknan geel, pega na un skina, riba acera y unda no tin vak pinta. Tene cuenta cu esaki pasobra e control lo continua normal te cu 7or di anochi. Diasabra 18 di maart Aruparking ta cera y parkeo lo ta gratis henter dia. Feliz Dia di Himno y Bandera Due to the different activities in connection […]


text:
Denuncia Abuso Subsidio di Salario
Subsidio di Salario ta un areglo unda e empresa cu ta sufri perdidia di mas cu 25% pa motibo di covid-19 ta bin na remarka pa ricibi ayudo financiero den forma di un subsidio. Por lesa mas di e Subsidio di Salario akinan: https://www.svbaruba.org/subsidio-di-salario/
E Subsidio di Salario ta un ayudo cual ta wordo paga na e dunador di trabao, pa e dunador di trabao por sigui paga su trahado(nan). Den caso cu dunador di trabou no por paga su parti di salario e dunador di trabao mester jega na un acuerdo cu su trahado riba e resto (40% of menos, depende di e perdida anticipa) di salario trahando menos ora (‘arbeidstijdverkorting’). Pues punto di bista ta cu trahado ta traha e candidad di ora segun e salario cu e ta ricibi, a menos cu partidonan a cumbini algo otro.
Den caso cu ta ricibi Subsidio di Salario e trahado tin diferente derecho cual e dunador di trabao mester cumpli:
E trahado mester cobra su salario manera cu el a yega na e acuerdo cu e doño di trabao.
E salario no por ta menos cu 60% (bruto) di e salario prome cu pandemia.
E dunador di trabao mester cumpli cu pago di tur prima social y impuesto di e salario.
E trahado tin derecho pa wak ki suma su doño di trabao a ricibi di SVb pa paga su subsidio di salario. Tur dunado di trabao cu ta ricibi Subsidio di Salario ta ricibi e documento aki.
SVb ta urgi tur persona cu sa of cu ta sospecha cu tin violacion di e condicionnan aki pa raporta esaki via supervision@svbaruba.org. Si ta desea di haci esaki anonimamente por yena e formulario riba nos website: https://www.svbaruba.org/emailadres/comunica-cu-nos/formulario-di-keho/
Empresanan tin e obligacion di cumpli cu e condicionnan di e Subsidio di Salario.


text:
Relaciona cu varios publicacion y insinuacion recientemente riba rednan social, miembro di Parlamento pa Fraccion di AVP, Robert Candelaria, a manda un serie di preguntanan na Minister Presidente y alabes Minister di Asuntonan General, Integridad, Energia y Innovacion, mr. Evelyn Wever-Croes. Manera ta custumber, e pregunta ta canalisa via Presidente di Parlamento.
E Parlamentario a tuma nota di indicacion cu posiblemente lo a detene Juan Carlos Toro Rodriguez, cu segun medionan di comunicacion, tin lasonan masha estrecho cu e lider di MEP y actual Minister Presidente di nos pais. Specialmente den campaña a nota hopi potretnan hunto, dunando indicacion cu Toro Rodriguez tabata “bodyguard” di e lider politico.
Relaciona cu un investigacion andando relaciona cu contrabanda di oro di Venezuela via Aruba, a surgi pregunta for di Parlamento pa e Minister encuestion. E 14 preguntanan ta varia entre si e mandatario sa cu e persona ta deteni, si e por splica su relacion cu e sospechoso, cu si e Minister Presidente sa cu e mesun persona aki tin un compania di transporta productonan di balor cu tin su oficina na Arulex Building, cu ta e mesun adres cu e bufete di abogadonan Croes-Wever-Tchong?
E Parlamentario no por kere cu tanto problema cu Aruba a haya cu Venezuela pa e asunto aki di transporte ilegal di oro, cu Gobierno di Aruba a nenga di sa algo y awor ta resulta cu un di e posibel sospechosonan principal ta masha yega na e mesun Minister Presidente di nos pais. P’esey e kier sa kico e mandatario tin pensa di haci awor cu e realidad aki a presenta.
E miembro di Parlamento ta spera di por haya contestanan pronto di Minister Presidente Wever-Croes, den un esfuerso pa por haci su trabou di control y supervision riba Gobierno.


text:
E ekipo di Freewinds hunto cu Wiwi Peña ta traha hunto pa trece mas felicidad na e hobennan participando den e “Youth Summer Camp” di Aruba Sport Unie, danki na e bukinan di The Way To Happiness, un guia moral pa biba miho.
A pesar di loke ta pasa den mundo, Aruba ta yuda nos hobennan, sigurando cu e Summer Camp aki ta ofrece un refugio p’e hobennan caminda no solamente nan ta pasa bon y disfruta di e actividadnan deportivo, pero tambe nan lo siña e balornan cu lo contribui pa nan bira ciudadano valioso di nos bunita y feliz isla.
Luchando contra e aumento di e nivel di crimen y violencia Freewinds a asocia cu diferente miembro importante den nos comunidad. Wiwi Peña y Gerald Franca di Aruba Sport Unie ta reparti mas cu shen buki di The Way To Happiness na Papiamento, den un esfuerso di dos aña pa mustra e hobennan di nos isla cu bida berdaderamente por ta un caminda pa felicidad pa nan mes, nan famia y nos comunidad.
Memey di un temporada di vacacion turbulento caminda e muchanan di otro paisnan ta wordo menasa pa situacion peligroso cu ningun mucha lo mester pasa aden, Freewinds y Aruba Sport Unie a percura pa nos muchanan local pasa un vacacion varia y hopi dushi y cu a culmina cu un regalo cu lo haci esaki un vacacion memorabel.
Cu e buki E Caminda Pa Felicidad e muchanan a siña varios precepto valioso. E conocemento aki lo sirbi nan pa biba un bida miho pa resto di nan bida.
Balor moral ta e blokinan cu ta rondona e muchanan pa nan por cana cu siguridad mientras cu nan ta siña traha un miho futuro. Piña ta kere firmemente den esaki. Wiwi a declara: “Danki na e presencia di Freewinds. Boso tin un programa cu ta enfatisa e principionan moral. E bukinan aki ta wordo duna na e muchanan pero mi ta sigur cu nan lo yuda nan mayor pa ta miho guia pa nan yiu. E muchanan aki no tin un vision con bida ta structura y nan mester un guia pa medio di principionan moral correcto.”
Piña ta na fabor di e actividadnan cu lo tene e hobennan leu di influencia dañino. Mester duna nan balor y herment cu lo yuda nan bira miho persona mientras nan ta crece cu e deseo pa yuda otro hende.
E Caminda pa Felicidad ta un codigo moral NO religioso basa completamente riba sentido comun. Su autor ta L.Ron Hubbard y el a wordo publica originalmente na 1981 pa yuda revoca e decenso moral di e sociedad door di restaura confiansa y honestidad.


text:
Despues di e eksitoso lansamentu di nobo di e buelonan for di Merka na luna di yüni, Tourism Corporation Bonaire (TCB) ta anunsiá e skemanan di buelo di American Airlines, Delta Air Lines i United Airlines pa e lunanan binidero. Komo parti di nos Plan di Rekuperashon pa Turismo TCB lo kontinuá ku e esfuersonan akí pa sigui duna un impulso na bishitantenan di nos isla i nos ekonomia lokal.
Tantu Delta Air Lines komo American Airlines ta mira un trènt positivo den demanda pa reservashon pa nos isla. Esaki pues ta un bunita oportunidat pa oumentá e kantidat di buelo pa Boneiru.Aktualmente te ku 20 di novèmber 2021 riba djasabra Delta tin un buelo semanal pa Boneiru for di Atlanta, Georgia, i nan ta bai ampliá e buelo semanal akí te na dos buelo semanal riba djárason i djasabra entre 24 di novèmber 2021 i 15 di desèmber 2021. Despues di esei tin buelo diario kuminsando riba 18 di desèmber 2021 te 4 di yanüari 2022, ku eksepshon di riba djamars. For di 5 di yanüari 2022 te 9 di aprel 2022 tin un buelo planiá riba djaluna, djárason, djabièrnè i djasabra.
E skema di buelo aktual di American Airlines te ku 6 di novèmber 2021 ta konsistí di dos buelo semanal riba djárason i djasabra for di Miami, Florida. For di 8 di novèmber 2021 te ku 3 di yanüari 2022 ta añadí un buelo riba djaluna na e skema di buelo. Durante e periodo di fakansi, for di 16 di desèmber 2021 te 3 di yanüari 2022 tambe tin buelo diario pa Boneiru.
Dia 6 di novèmber 202 United Airlines ta reanudá su buelonan for di tantu Houston, Texas ku un buelo semanal pa Boneiru riba djasabra ku e buelo di regreso riba djadumingu, komo su buelo semanal riba djasabra for di Newark, New Jersey.
Ku e kantidat di buelo direkto bishitantenan for di Merka i Kanada por bishitá Boneiru mas fásil. E buelonan èkstra ya kaba ta online i por reservá nan pa e lunanan binidero.


text:
KRALENDIJK –Tur hende mester por sinti nan mes seif na un playa. Tambe mester protehá naturalesa einan. Pa e motibu ei diferente playa na Boneiru ta prohibí pa laga kachó kana einan. Doñonan di kachó tin ku tene kuenta esaki. For di 2012 esaki ta regla.
Kolegio Ehekutivo a saka un dekreto den su desishon di 24 di febrüari 2012,ku ta prohibí presensia di kachó na sierto playa di Boneiru. Último añanan mas i mas hende ta bai kana ku nan kachó pa e hasi sushi den santu kantu di playa. Tin ora e kachó nan ta wòrdu tene na kadena, pero hopi biaha nan ta kana los. Pa evitá molèster, Kolegio Ehekutivo a saka un dekreto (d.d. 24.2.2012/nr. 2012003014) ku ta prohibí públiko kana ku kachó riba sierto playanan. Riba e playanan aki no tin mag di bin ku kachó, ni na kadena. E dekreto ta evitá tambe ku e kachónan ta koba i destruí nèshi di turtuga di laman òf drenta den un parti di e naturalesa ku ta wòrdu protehá.
Gobièrnua laga pone bòrchi di prohibishon na diferente playa pa asina ta mas evidente kua ta e playanan ku ti e prohibishon aki. E prohibishon aki ta konta pa mayoria parti di e isla. Por ehèmpel tur parti di Cai i Sorobon. Esaki ta konta tambe pa e tereno kompleto entre zoutpier i Willemstoren. Entre e tereno ariba menshoná ta situá e playa di mas popular di Witte Pan, Kiteboard Beach banda di kas di piskadó i Kabayé i Pelike banda di e kasnan turístiko di katibu.
Ainda ta posibel pa por ehèmpel saka un kachó den e terenonan grandi entre Punt Vierkant i zoutpier o entre di Willemstoren i Sorobon.
Kacho ta prohibí na e siguiente playanan (terenonan kantu laman):
• Playa lechi (Sunsetbeach);
• Playa lechi Suit (Malekon);
• Playa Chachacha;
• Playa pal’i mangel (lugá di sambuyaDonkeybeach);
• Playa forn’i kalki (lugá di sambuyaBachelor’sbeach);
• For di Saliña (zoutpier) te Lacre Punt (Willemstoren);
• Sorobon i Cai;
• Pidra haltu / trapi (lugá pa sambuyaThousandsteps);
• Tolo;
• DuikplaatsNukove;
• Klein Bonaire.
I tambe ta prohibí pa subi e tereno di Cargill Salt Company sin outorisashon.


text:
Un gran musico, tremendo persona, bon tata, ruman stima, y ungran amigo, Franklin Dominico Kelly, miho conocí como Franky a bay laga nos.Franklin Kelly a nace na Aruba riba 8 di augustus 1954.
A lanta den e bario diPapaya na Paradera. E ta bini di un famia musical di 9 ruman di cual nan tabatacinco ruman homber y cuatro ruman muhe. Franklin ta e di 8 ruman, kende tacasa cu Margarita (Ita) Kelly-Croes y tata di dos yiu, esta Kathleen y Dayron Kelly.
El a traha na Botica Del Pueblo, Visser Trading y ultimo na Air Tech.Franklin a cuminsa desaroya su carera artistico como musico na un edad relativamentehoben. Ya cu su 12 aña, hunto cu su rumannan Vicente Kelly (d.f.m.), Andres Kelly yChencho Kelly.
E tabata por a toca diferente instrumento di percusion, pero suinstrumento preferi tabata Congas of crioyo bisa Quinto. Franklin tabata esun cu tabatacumpra disconan di LP, y kende tabata scucha esakinan y practica e canticanan cu nantabatin cu toca.
P’asina amplia su conocemento mas ainda y p’e toca esakinan riba suinstrumento musical. Franklin a forma parti di e orkestanan di su ruman Vicente Kelly,hunto cu su otro ruman Chencho Kelly, manera ‘Los Juveniles’, ‘Vicente Kelly y LosPimentosos’ y ‘La Nueva Fuerza’.
Den transcurso di añanan cu a pasa Franklin a hacimayoria grabacion di ‘Los Juveniles’, ‘Vicente Kelly y Los Pimentosos’ y ‘La NuevaFuerza’. El a participa hopi biaha den Tumba contest cu e gruponan musical yamenciona.
Franklin tabata hopi activo cu varios otro grupo musical, manera e grupo diRoy Olive (d.f.m), tambe cu orkesta Badu y varios otro. Cu e orkestanan menciona di suruman homber Vicente Kelly (d.f.m.), Franklin a sa di representa su Aruba stima na diferente otro pais na mundo, p.e. Corsow, Boneiro, Venezuela, Colombia: Cartagena,Baranquilla, Valledupar, Santo Domingo, Hulanda, Alemania: Berlin y USA: Miami.
Despues di tur esakinan Franklin a keda activo como conguero independiente tecaminda cu su salud a permiti esaki.Franklin tabata hunga Domino y tabata combina esaki cu su pasion mes cu tabatamusica.
Den Domino, Franklin a forma parti di e Team di ‘North Stars’ y ‘Old Parr’ ytabata hunga partner cu su ruman homber Andres Kelly. Despues a cambia cu otro hungado. Un Team cu un logro y trayectoria di binti aña Campeon di Aruba y tres aña Campeon Internacional di Domino tabata e Team di ‘Old Parr’ cu el a representa Arubana diferente otro pais, manera Colombia, Venezuela, Panama, Puerto Rico, etc.
Franklin a ricibi e reconocemento den varios ocasion como un di e miho hungado diDomino Internacional. Aruba a perde un bon hungado di Domino y otro tremendomusico Arubano. Kende a sa di biba su pasionnan cu amor y den su musica a sa direpresenta nos pais Aruba dignamente.
Director, staf y personal di Departamento di Cultura Aruba ta expresa palabra dicondolencia na nos colega Pedro ‘Chencho’ Kelly y famia. Na su señora Ita, yiunan, nafamia Kelly, Croes y demas famia.


text: Diabierna atardi a drenta informe di cu a bin haya un persona sin bida den estado di descomposicion na un cas na Montana, mesora a dirigi un patruya na e sitio. Na yegada di e patruya a bin haya e homber di 71 aña sin bida den estado di descomposicion y a pidi presencia di dokter y tur autoridad competente na e sitio. Tanto recherche como e investigadornan technico y forensyco a presenta na e sitio y a inicia cu un investigacion. Na yegada di e dokter a bin constata cu aki ta trata di un caso di morto natural. Segun por a compronde ta trata aki di un homber di fam Vrolijk cu ta biba su so y bisiñanan a yega na e cas despues di algun dia sin mir’e y a bin hay’e den e situacion ey y a avisa autoridad. Na famianan di e fayecido nos ta extende nos mas sincero palabranan di condolencia.


text:
Kiko Inner Work ta
Regalonan Personalisá cu valor sentimental
Duna un regalo ta eigenlijk algo hopi personal. Si tur cos ta bon, bo ta puntra bo mes kiko e persona gusta, kiko ta hacie contento of kiko e lo por usa. E ta draai ful om e recipiente di e regalo! Pesey duna un regalo cu ta move un persona emocionalmente, ta bale la pena.
Mi kier invitabo pa sorprende un ser keri of special di un manera cu ningun otro hende a jega di haci. Abo of boso, esun(nan) cu ta duna e regalo ta bai ta envolvi, y tambe e persona pa ken e regalo ta destina. Y toch e lo ta un sorpresa unico. Bo ta sinti e amor hinca aden? Un regalo cu ta touch e recipiente en especial, pero tambe e dunador lo sinti cuanto valor e gesto di duna ta trece cu ne☺
E prijs di e regalo ta inclui minimo 1 maximo 2 consulta di maximo 1 ora cada un pa alinea, mas material cu lo wordo usa. E budget pa e regalo lo wordo discutí di antemano y bo lo ricibi un oferta, pero lo ta minimo Fls 100,-
Jama of mail pa mas informacion!


text:
Despues di e anochi ‘Pensando riba Bida’ durante cua a presenta e projecto ‘Comprondiendo Bida’ hopi hende a pidi pa organisa un actividad unda por profundisa mas riba e temanan cu a bin padilanti. Pa e motibo aki lo organisa un workshop cu e tema ‘Comprondiendo y Birando e Cambio den Bida’.
E anochi aki lo concentra riba 3 tema cu ta ‘Amor, kico e ta?’, ‘Tips pa un sonjo saludable’ y ‘Cuminda y Calidad di Bida’. E prome tema ‘Amor, kico e ta?’ lo ta na encargo di Belquis Moreu y Ingrid Werleman. Lo trata amor como actitud basico den bida y atraves di historia di e ultimo 200 anja mira dicon nos a perde e coneccion cu nos tabatin cu bida den su totalidad.
Continue reading “Comprondiendo Bida cu workshop ‘Comprondiendo y Birando e Cambio den Bida’”
Comprondiendo Bida cu workshop ‘Comprondiendo y Birando e Cambio den Bida’
Despues di e anochi ‘Pensando riba Bida’ durante cua a presenta e projecto ‘Comprondiendo Bida’ hopi hende a pidi pa organisa un actividad unda por profundisa mas riba e temanan cu a bin padilanti.
Esaki lo bira e workshop ‘Comprondiendo y Birando e Cambio den Bida’
Despues di e anochi ‘Pensando riba Bida’ durante cua a presenta e projecto ‘Comprondiendo Bida’ hopi hende a pidi pa organisa un actividad unda por profundisa mas riba e temanan cu a bin padilanti. Pa e motibo aki lo organisa un workshop cu e tema ‘Comprondiendo y Birando e Cambio den Bida’.


text:
E kambio di klima ta afekta tur hende na mundu. Tambe na Boneiru. Sinembargo, nos no sa kasi nada di e gravedat di e efektonan di e kambio di klima riba nos islanan. Pesei Greenpeace a laga hasi un investigashon independiente riba e impakto di esaki riba nos isla. Pero kiko eksaktamente ta kambio di klima i ki efekto e kalentamentu global tin riba islanan manera Boneiru?
Mundu ta kalentando
E klima ta e tempu promedio durante un período di trinta aña. E klima ta kambiando i segun sientífikonan, hende tin influensia riba esaki. E temperatura di mundu ta oumentando rápidamente, paso nos a kuminsá emití kada bès mas gasnan dañino pa medio ambiente (manera CO2). E gasnan dañino ta keda den e atmósfera i ta stroba ku e kalor di solo ta skapa. Komo resultado, mundu ta birando dia pa dia mas kayente.
Petroli, karbon i gas
Pa un gran parti, hende ta responsabel ku e gasnan dañino pa medio ambiente ta bin den aire. Nos ta saka petroli foi suela i ta kima karbon i gas den sentralnan eléktriko. Outo i avionnan, i por último pero no menos importante, e barku kruseronan tambe ta emití CO2. Empresanan grandi ku ta produsí petroli manera Exxon Mobil i Shell ta emití más CO2 ku algun pais (chikitu).
Rápidamente ta kortando palunan, mane e selva di Amazona na Suramérika, pa traha lugá pa krio di bestia of e produkshon di soja, zeta di palma i otro kultivo. Esaki tin konsekuensianan desastroso pa naturalesa, e poblashon indígena i nos klima. Paso e palunan ta konservá CO2 i ta eliminá esaki foi e atmósfera.
Un oumento di e nivel di laman
Paso mundu ta birando mas kayente, e gletsjernan ta smelt i e nivel di laman ta oumentá. Esaki por kousa inundashonnan en gran eskala i pone ku e kostanan ta garna. E sistema meteorológiko tambe ta brua. E fenómeno meteorológiko ekstremo, manera ola di kalor, tormento i temporadanan di sekura severo, ta birando dia pa dia mas frekuente (i más largu). Esaki ta konta pa tur pais na mundu.
Esaki tin konsekuensianan importante. Hende ta pèrdè nan kas of terenonan di kultivo paso e area ku nan ta habitá ta yená ku awa. Of nan ta haña nan ta muda pa motibu di e kalor. Kosechanan ta frakasa debí na sekura i paso e kultivo ta krese menos bon ku temperaturanan haltu. Tur esaki ta krea skarsedat di kuminda i hamber. Sierto lugá riba mundu ta birando inhabitabel pa hende i bestia.
Esaki ta Greenpeace
Greenpeace ta un organisashon mundial di medio ambiente importante dediká na un planeta bèrdè i pasífiko. Nos ta tuma medidanan huntu ku nos siguidónan, por ehèmpel, organisá akshonnan i manifestashonnan pa kousanan ku nos ta konsiderá importante. Por ehèmpel, pa e protekshon di e selva di Amazona i nos oséanonan presioso.
Greenpeace ta enfrentá e empresanan ku ta daña e medio ambiente i gobièrnunan ku no ta hasi sufisiente pa protehá e hende i e naturalesa. komo resultado di nos esfuerso, Shell, por ehèmpel, a stop di bora pa buska petroli na Alaska i a bin un prohibishon pa dùmp supstansianan toksiko den Noord Zee.
Na Hulanda, Greenpeace a hunga un ròl den e demanda kontra di Shell ku a keda gana pa Milieudefensie, unda nos tabata ko-demandante. Na 2021, Korte a diktá ku pa 2030, Shell mester emití kasi mitar di e emishonnan di CO2. Tambe nos ta organisando e marcha pa klima huntu ku otro organisashonnan, ku lo tuma lugá dia 19 di yüni 2022 na Rotterdam.
Kiko e kambio di klima ta nifiká pa islanan?
Islanan chikitu i zonanan na kosta ta spesialmente vulnerabel pa kambio di klima. Nan ta bou di menasa pa e oumento rápido di e nivel di laman I e tormentonan devastator ku kada bès ta birando mas frekuente i severo. E islanan di Tuvalu i Kiribati (den oséano pasífiko) ta na peliger pa keda absorbá pa laman i e habitantenan di Sint Maarten a keda asotá sin mizerikòrdia pa orkan Irma. Solamente mitar di e fondonan di ayudo primintí pa Hulanda a keda paga. Mas di kuater aña despues, ainda hopi habitante di Sint Maarten ta wardando pa drecha nan kasnan.
Paísnan vulnerabel hopi biaha no tin e rekursonan finansiero pa protehá su mes kontra e efektonan di kambio klima miéntras ku e paisnan riku, ku tin un partisipashon mas grandi den e krísis klimatiko, si por protehá nan mes kontra di esaki. E último dies añanan, e sifra di mortalidat, pa motibu di inundashonnan, sekura i tormenta den paisnan altamente vulnerabel, ta 15 bès mas grandi ku den paisnan mas resistente. Esaki segun IPCC, e panel di klima ku sientífikonan di Nashonnan Uni.
Boneiru den e zona di peliger
Boneiru ta mei mei di e zona di peliger. E isla ta bou di e nivel di laman i e ref di koral protehá ta bou di preshon. Kralendijk, por ehèmpel, unda hopi hende ta biba i traha, ta situá den un di e zonanan mas abou di e isla i ta vulnerabel pa inundashon. Banda di e oumento di e nivel di laman, Boneiru lo mester lidia kada bès mas ku kondishonnan di klima ekstremo, manera ola di kalor i sekura persistente.
Si nos no redusí drástikamente e emishonnan di CO2 den mundu henter e siglo aki, partinan di Boneiru ta kore e riesgo di bira un desierto. Pa medio di IPCC, nos sa ku e desigualdat i pobresa ta stroba e komunidatnan vulnerabel pa adaptá na e klima ku ta kambiando. Kuarenta porshentu di e kasnan na Boneiru tin un entrada bou di un nivel mínimo di bida: e kantidat mínimo ku un hende mester pa sobrebibí. Hopi persona tin dos trabou, pero ainda no ta gana sufisiente, paso e gastunan fiho manera hür, kuminda, awa i koriente ta hopi haltu.
Lesa mas riba Boneiru i kon esaki ta keda menasa pa e krísis di klima.
Mester di investigashon sientífiko
Ounke ta evidente ku Boneiru ta den e zona di peliger, nos no sa eksaktamente kon vulnerabel e isla ta. Realmente no tin muchu estudio hasi riba e impakto di e kambio di klima na Boneiru. Esaki ta bastante straño, paso gobièrnu hulandes si ta hasi investigashon pa e parti europeo di Hulanda. Pesei Greenpeace a pidi e Universidat Liber di Amsterdam pa hasi un investigashon riba e impakto di e kambio di klima na Boneiru. Basa riba esaki, por tuma e medidanan adekuá pa protehá e isla i su habitantenan.
Un paso importante ta pa skucha tur habitante, nan eksperensia i ideanan. Asina so nos por yega na e mihó solushonnan pa Boneiru. Meralney Bomba i Naomie Pieter ta nos koleganan na Boneiru ku lo ke papia ku e habitantenan riba e kambio di klima i e posibel solushonnan pa Boneiru. Meralney a bishitá radio Live 99.9 FM na aprel pa papia riba e tema, huntu ku e gerente di kampaña Dewi Zloch.
Bo ke drenta den kontakto ku Meralney i Naomie? Esaki ta posibel via email ku ta [email protected] of manda nos un mensahe via di nos Instagram of Facebook.


text:
Pronóstiko di tempu pa Kòrsou i bisindario bálido te djaluna atardi 18:00 o.l., 3 di yanüari 2022.
Pronóstiko
Pronóstiko di tempu pa Kòrsou i bisindario bálido te djaluna atardi 18:00 o.l., 3 di yanüari 2022.
Kompilá:
djadumingu 2 di yanüari 2022, 17:00 o.l. (21:00 UTC).
Tempu:
Por lo general parsialmente nublá ku basta bientu.
Temperatura máksimo lo alkansá 30ºC i temperatura mínimo 25ºC.
Solo ta sali 06:57 i ta baha 18:23 o.l.
Bientu:
Generalmente for di ost i moderá te basta fuerte; forsa 4 te 5 (20 te 39 km/ora, 11 te 21 nudo). De bes en kuando fuerte te duru den ráfaga; forsa 6 te 7 (40 te 61 km/ora, 22 te 33 nudo).
Situashon general:
Un área di preshon haltu lo sigui sòru awe pa un diferensia di preshon grandi den nos region. Komo resultado, bientu lo suplá basta fuerte durante di awe i kondishon di laman lo ta lokalmente brutu.
Kondishon di laman:
Moderá ku altura di olanan entre 1 i 1.5 meter (3 i 5 pia). Na kosta nort i ost di nos isla olanan ta entre 2 i 3 meter (6 i 9 pia). Pa e motibu aki tin un kódigo hel na vigor pa e áreanan di kosta nort i ost di Kòrsou. Ta pidi usuarionan di laman, pa tene koutela serka di e kostanan ariba menshoná.
Fenómeno spesial: Ningun.
Perspektiva te djárason mainta: Leve te parsialmente nublá i generalmente seku.
Meteorólogo: Correa.


text:
ORANJESTAD, Aruba –11 augustus 2020
Seccion Social Psychiatrico miho conoci como SPD ta un seccion di Departamento di Salud Publico. SPD ta e servicio cu ta duna guia, sosten y tratamento psychiatrico na pashent y nan famia.
Debi na e crisis di covid-19 SPD ta informa cu nan tin cu adapta nan maneho diario pa por duna poco mas sosten na e team manehando e crisis. Pa e motibo aki a tuma e desicion cu desde diamars dia 11 di augustus ta sera e localidad di SPD na San Nicolas pa publico te cu proximo aviso.
Pashentnan cu ta haya servicio di SPD na cas, lo sigui haya esakinan. Tur otro servicio cu mester wordo busca na nos localidadnan por haci esaki na Santa Cruz of na Oranjestad manteniendo nos mes na tur medidad di proteccion. Pa cualkier pregunta por tuma contacto cu nos libremente na 5224249.


text:
Recientemente a invita Presidente di AVB, ing. Richard Dijkhoff pa un reunion na Zurich cu Presidente di FIFA, Gianni Infantino. Ey a elabora riba e desaroyonan positivo tumando lugar na Aruba den e deporte Rey, esta futbol.
Esaki despues cu e Presidente di FIFA a tuma nota cu AVB t’e prome pais den Caribe cu a entrega un “plan strategico”. E tabata kier a scucha di e Presidente di AVB mes dicon a hinca e plan den otro y pa un splicacion mas amplio di e vision pa desaroya futbol na Aruba.
Un di e topiconan cu mas a hala su atencion den e plan tabata e “Youth Development Program” cu ta trahando riba dje. El a haci hopi pregunta y a expresa cu FIFA ta evaluando pa por produci un “blueprint” pa mira con por implementa e mesun plan aki den henter Caribe.
Locual sin duda a sali for di e reunion aki t’e intencion di FIFA pa yuda AVB implementa su plannan.
FIFA ta hopi contento cu e direccion cu AVB ta hibando futbol na Aruba. Ey Richard Dijkhoff di AVB a haya un bon oportunidad pa por a splica Gianni Infantino di FIFA riba e cambionan cu ta introduciendo den e campeonato di futbol infantil.
Pa prome biaha den historia di futbol di Aruba den categorianan U-5 y U-7 lo no tin un competencia sino mas bien “voetbal dagen”. E cambio aki ta basa riba e filosofia cu lo introduci pa futbol di Aruba. Un filosofia cu ta basa riba e vision di KNVB di Hulanda. A scoge p’e vision di KNVB pa motibo cu nan ta yudando AVB cu coaching courses, TC-4, TC-3, TC-2 y TC-1. Aruba no por conta riba sosten y colaboracion di KNVB di Hulanda si no ta preparando nos coachnan a base di e vision di KNVB y implementa un otro filosofia den futbol.
AVB a informa e Presidente di FIFA tambe cu Congreso di AVB a aproba e relato financiero di aña 2017. Presidente di FIFA a priminti cu den e luna di october un delegacion di e Departamento di Finansa di FIFA lo ta na Aruba pa hunto cu e accountant externo di AVB, traha riba un modelo financiero nobo pa Aruba. Cu esaki AVB lo ta un di e prome federacionnan den Caribe pa cumpli cu e exigencianan financiero nobo.


text:
Meteo Aruba ta informa riba e tempo pa cu Aruba. Pronostico di tempo valido pa diamars 10 di Januari 2017
tempo: dialuna anochi: parcialmente nubia cu chens pa un awasero pasahero.
den marduga y diamars: parcialmente te hopi nubia cu un awasero pasahero
Temperatura maximo 29 grado Celsius y temperatura minimo 24 grado Celsius.
Solo lo baha awe nochi 06:31 p.m y lo sali mañan mainta 07:05 am.
Biento: modera te basta fuerte y for di direccion oost- noordoost; forsa 3 te 5 (12 te 39 km/ora, 7 te 21 nudo). Den dia of den awasero posiblemente fuerte den rafaga; forsa 6 (40 te 50 km/ora, 22 te 27 nudo)
Situacion general di tempo: den proximo 24 ora atmosfera regional lo contene suficiente humedad pa pone cu de bes en cuando mas nubia lo pasa riba nos region. principalmente den oranan di marduga i mainta di diamars esaki por produci un awasero breve.
Condicion di lama: olanan di lama lo ta for di direccion oost noordoost cu haltura di 4 te localmente 6 pia. Temperatura di superficie di lama 26 grado Celsius.
Registracion di temperatura (Celsius) y awasero (mm) den ultimo 24 ora :
Airport max 30 / min 25 / 0.0
Hadicurari max 28 / min 25 / 0.0


text:
Na tur ta calcula cu tabatin no menos di 1.500 persona den Balashi Beergarden na Balashi, pa atende e evento “Doble R Puru – Concierto bailabel di aña”, organisa pa Fundacion Mi Cutisa. For di trempan caba un cantidad di hende a duna acto di presencia. Mayoria a opina cu nan tin lunanan cera den cas, sin por sali baila den un fiesta y cu e evento aki a bin net na un bon momento.
E fiesta, cu a conta cu presentacion di Papito y su Nuevo Sabor, Robert & su Solo Banda Show, Miniteca Genie y finalmente presentacion di Doble R Puru for di Corsou. Carchi a cuminsa na 55 florin pero generalmente tabata 99 florin pa persona, mientras cu tabatin un
seccion grandi di mesa VIP. Amantenan di bon fiesta a haya un bon oportunidad di marca poco paso, pero tambe di aprecia
algun top musico di nos region.
A sinti falta di Rignald Recordino (Doble R) pero cu no por a atende pa motibo di salud. Na su luga, a conta cu Arnell Salsbach tras di piano. Un otro persona cu tampoco a presenta cu Doble R ta Mr. Saab. Parce cu e no ta forma parti di Doble R Puru, aunke cu Gibi Doran si a presenta den “front” di e banda. Mester menciona cu Robert JeanD’or tampoco por tabata presente pa motibo di salud.


text:
WATERPOLO
LEAGUE
Informacion
Dia y Orario di Training:
Diaranson: 7.30 - 8.30 pm
Diabierna: 7.30 - 8.30 pm
Sistema di pago:
-
Ta paga adelanta un suma di afl. 50,-- di registracion.
-
Ta paga e contribucion mensual di afl. 75,-- pa luna adelanta te cu dia 5 di cada luna. Si e pago ta efectua mas laat cu dia 5 di e luna, lo cobra 5 florin extra.
-
Bank Account number. Aruba Dolphins Zwem Vereniging CMB : 22781308
-
Corda Pone Nomber y Fam y cu ta Waterpolo
Con bo ta kita bo miembrecia?
- Den caso cu bo dicidi di sali di e club, bo tin di retira bo nomber por escrito y bo contribucion mester ta ful paga.
- Haci esaki na final di cada fin di un cuartal segun aña calendario, considerando un periodo di notificacion di por lo menos 1 luna. Dicho periodo di notificacion ta ademas necesario ya cu bo obligacionnan pa cu e Club ta conta pa henter un aña. Bo ta manda bo carta di retiro pa e head coach.
- Paga tino: den caso cu bo no retira manera debe ser, bo obligacionnan ta sigui core normal naturalmente. Normalmente no ta duna contribucion paga caba bek.
- Bo mes persona lo tin di cancela transferencianan bancario automatico. Abo a duna autorisacion pa haci tal y abo mes lo tin di descontinua esaki na banco.


text:
Oranjestad-Diaranson ultimo lider di MEP Evelyn Wever-Croes a reuni cu Rector di Colegio Arubano sr. Tromp, tocante varios tema di importancia pa ensenjansa.
Un di e temanan ta trata e normanan pa studiante di MAVO por drenta Colegio Arubano, cu actualmente tin un impasse entre SMOA y Gobierno di Aruba. Minister a presenta su punto di bista den Parlamento siman pasa, sinembargo e partido di oposicion mes kier a scucha e otro banda di medaya.
“Nos di MEP kier mira e impasse aki wordo soluciona, y den esaki mester tene na cuenta e interes di e studiantenan. tanto e studiantenan di MAVO cu tin aspiracion pa drenta HAVO, pero sin sacrifica studiantenan cu ta na HAVO caba y tin aspiracion pa sigi un estudio avansa na Hulanda.
Awor caba tin vario sstudiante ta caba nan MAVO pero no ta haya e oportunidad pa sigi HAVO na Colegio Arubano na Playa. Na Colegio San Nicolas si tin e posibilidad ey, pero varios mayor tin problema cu e distancia. Tur esaki no mag di perhudica e studiantenan.
Nos mester tene cuenta cu Gobierno di Aruba a firma un protocol cu Hulanda cu pa 2016 e exigencianan di examen pa HAVO ta bira mas estricto, y na 2017 pa examennan di VWO. Si Colegio Arubano no cumpli cu e protocol aki, studiantenan por haya nan mes cu problema di reconosemento di nan diploma ora nan bai Hulanda. Esey ta algo cu nos mester evita cueste loque cueste.
Segun cartanan cu Minister mes a duna Parlamento, e Minister actual a nenga pa reuni cu directiva di SMOA di Colegio Arubano, y esey sigur no ta yuda pa yega na un solucion. Solamente den dialogo por yega na solucion.
Colegio Arubano ta wardando ainda pa haya aprobacion pa por cuminsa implementa cambionan pa por cumpli cu e Protocol. Mi ta spera cu e Minister duna oido na esaki mas pronto cu ta posibel pa evita cu studiantenan cu awor ta den HAVO 4 haya problema ora nan gradua aki dos anja. Di nos parti, den Parlamento, nos lo hasi tur lo posibel pa pone presion riba Gobierno pa atende cu e asunto aki, y pa yega na un solucion tambe pa loke ta trata studiantenan cu mester drenta HAVO despues di nan MAVO. Si ta nos mes mester reuni cu tur partido envolvi pa yega na un solucion, nos lo hasi esey, pasobra pa nos e studiante ta central”, lider di MEP Evelyn Wever-Croes a duna di conose.


text:
Circle K ta un organisacion internacional cu a wordo funda pa asina duna ayudo y servicio na comunidad den diferente forma. Tambe, Circle K International ta parti di e organisacion Kiwanis International cu desde aña 1936, ta haciendo trabounan voluntario na diferente pais rond di mundo. Pasco enberdad ta un celebracion cu nos no ta celebra solamente cu nos famia y amistadnan, pero tambe cu nos coleganan y esnan cu nos ta concidera personanan importante. Kiwanis ta consisti di personanan motiva pa duna bek na e comunidad di Aruba y pa e motibo aki, ta importante pa zorg pa e club keda crece. Despues cu e club a wordo instala oficialmente pa prome biaha na juli 2014, e club di Circle K E.P.I a keda crece mas y mas. Kiwanis ta un famia, miembronan di comunidad cu ta bin hunto pa logra cosnan positivo. Kiwanis Circle K of Colegio E.P.I. ta contento di por yama bon bini na e siguinte hobenan: Janella Henriquez, Jake Kelkboom, Elda Bruges, Zoe Arendsz, Sherwin Rasmijn, Sidney Simoons, Christopher Koolman, Nakisha Williams, Shawn Williams, Lisa Diaz, Shakell Bird, Miechaella Williams, Anggie Gonzalez, Lisa Letang. Nos tin cu bisa, cu den e ultimo temporada e hobenan aki tawata super activo den nos club, logrando projectonan manera; Dog-Carwash 2014, Halloween Brownie, Christmas Bake Sale y mucho mas. Esaki ta haci cu mas y mas e club a crece y studiantenan di E.P.I ta continuamente motiva pa forma parti di nos club. Desde awe, nos kier yama bon bini na tur e hobenan aki oficialmente na e famia di Circle K International. Ta nos desea como club cu boso disfruta di e experencia nobo aki y tur oportunidad cu boso ricibi. Hunto nos por haci un diferencia! Si bo persona ta un studiante di Colegio E.P.I. y ta desea mas informacion of bira miembro di Kiwanis Circle K of Colegio E.P.I., please tuma contacto cu nos na: 525-8798, manda nos un email na: circlek@epiaruba.com of manda nos un mensahe riba Facebook: “Kiwanis Circle K of Colegio E.P.I”.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
Den un stadion Guillermo Trinidad yena cu fanaticonan, Deportivo Nacional a enfrenta SV Dakota den e di dos partido di e Play-Off Final, despues cu e ekiponan a empata na cero gol den e prome wega. Si tin un ganado den e wega aki nan lo automaticamente corona campeon di Aruba su Division Honor, si en caso cu tin un empate esey lo forsa un di tres wega.
E wega a cuminsa cu Dakota circulando y tokando e bala combina cu algun yegada bastante skerpi, pero toch asina mes remarcablemente tabata cu tres hungado so, lagando tur demas atras den nan posicion, contrario di loke a spera di Dakota, unda nan sa ataka den blok, e delanterona ey tabata press halto en combinacion cu nan medio campo ofensivo, e biaha aki a opta pa mas disciplina patras entre defensa y volante di contencion, esaki tabata traha, paso Nacional en cambio no tabatin salida, por lo menos pa e prome 20 minuutnan di e prome tempo no! E clave den e tactica tempran aki di Dakota tabata pa e delanteronan Robert Francis, Ricky Hodge y Fernando De Sousa hasi hopi pressing combina cu e defensa di zona atras, un strategia cu lo bay duna fruta.
Na minuut 9 caba Francis (Killer), cu a pone hopi presion dilanti den ofensiva y defensiva, ta los un tiro cu ta dal den tubo di Nacional y na minuut 14 Dakota ta anota e promer gol di wega den pia di de Sousa cu a haya su mes liber na banda drechi net na rand den area penal y ta fusila portero Jose Cruz pa bay ariba 1-0. Despues di e gol nos a spera cu Nacional lo cuminsa domina bala pero tabata mas bien Dakota cu a sigui cu presion y den atake pero si cu menos precision cu anteriormente, prome cu e gol a cai.
Ta te na minuut 24 e Dragonan finalmente a coi nan ritmo cu mas salida y yegada awo, Dakota tambe debi na nan imprecision y slordigheid y den un di e momentonan ey mes Devis Oliveros, cu por hasi hopi cu poco, a laga atras e defensa, cu tabata solido te n’e momento ey, y no a perdona pa hasi e wega 1-1.
Dakota eynan a perde nan disciplina tempranero cu a dunanan dominio di bala y wega, awo ta Nacional a tuma control di e wega mientras cu e punteronan di Dakota a cuminsa perde posesion di bala much liher.
Ta bandi minuut 41 cu Dakota a bolbe cai den un ritmo atrobe y wantando y protehiendo e bala miho, haciendo e wega mas pareu y di banda pa banda. Pero, t’asina mes halftime ta bay aden empata na un gol pa banda.
Den e di dos tempo e Abehanan a cuminsa cu e bon ritmo atrobe di e prome mita di e prome tempo, cu bon iniciativa y na minuut 51 caba nan ta haya un tiro liber riba hala drechi despues di un pase largo di Liomar Croes pa de Sousa cu a ricibi falta riba dje. E tiro liber un minimo di 25 meter for di e porteria di Nacional a wordo cobra pa Ricky Hodge cu a mande stret pa gol na unda su companjero Ezra Bosnie ta crusa dilanti portero Cruz, distrayendo e situacion, pero ta laga e bala cu a pika keda lora bai den gol pa hasi e wega 2-1 pa Dakota.
Atrobe Dakota ta sigui atakando despues di e gol, algo diferente atrobe den e wega aki, sin duna Nacional chens pa arma atake, pero Nacional siendo Nacional ta forsa nan mes toch y ta coi posesion di bala for di minuut 55, Dakota lo a cai atras un poco purbando di defende e anotacion aki, pero toch un poco tempran pa hasi esaki contra un ekipo mane e Dragon nan.
Cu mas dominio di bala di Nacional awo toch ta Dakota cu a logra haya un tiro liber atrobe na minuut 61 despues cu Liomar Croes, cu a gana hopi bataya den medio campo den e wega aki, e biaha aki ganando un bala for di Valdo Leocadio y despues riesgando su mes curpa, pa e falta na su fabor. Tiro cobra pa Ezra Bosnie cu a pone e bala riba gol unda portero Cruz ta rechaza, bala ta bay den pia di Shermar Monticeuex na rand di area penal ta “shoot” y bala ta dal den tubo bin afo atrobe riba pia di Fernando de Sousa cu un chalaka cu su lomba full pa gol ta deposita e bala aki den net pa hasi e wega 3-1 pa Dakota.
Dakota ganando 3-1 ainda no tabata sigur di un victoria, prome ta mucho tempran, y dos, bo ta hungando cu un ekipo hopi duro mes mane Nacional.
Asina mes, e Norteronan a bay den atake pa busca gol, y nan a sali cu hopi forsa. Dakota a mane trek bek den defensa pero temporariamente, paso nan a tira toch bek den atake, e wega awo cu tension y di banda pa banda, un wega frenetico! Nacional a purba hopi y ta logra corta bentaha na minuut 79 cu un gol di nan capitan Valdo Leocadio for di un pase di cabes di Kenroy Ranger, hopi tabata sigur cu awo tur cos por pasa, paso un gol mas e wega lo empata y asina forsa hasta un di tres wega decisivo.
E wega a sigui ‘frenetico’ y momentonan di tension, nerviosismo y hopi passion, pero tambe hopi duro. Wega a bay un poco for di man apesar di un solido arbitrahe riba e anochi aki. Den tur esey Dakota ta casi comete un autogol, casi e wega ta empata na minuut 80. Wega ta sigui di banda pa banda apesar cu Dakota tambe kier a sinta patras warda, pero cu Nacional bo no por warda, nan lo saka probecho sigur! Dakota a opta pa sigui sali y ataka, locual ta nan miho defensa toch. Pa e siguiente 10 minuutnan Nacional a pusha dilanti, wega a bira duro, Dakota tambe tabata hayando manera pa contra ataka y nan a haya nan gran chens na minuut 90+4 den un escape di Shermar Monticeuex pasando e bala pa Fercand Sophia na man robes, y na su turno ta crusa e bala den “doelgebied” hayando Joel Balentien habri, cu no a pordona y a hasi e wega 4-2 pa e Dakoteronan.
E wega cu en general tabata hopi bon pa mayoria di tempo a bira duro y onsportief den e ultimo minuutnan, situacionan fastioso, pero, no ta kita afo con bon e play-off final aki tabata. Dakota a mantene e anotacion y a titula campeon di Aruba despues di 23 anja, bon mereci, contra un ‘ekipazo’ cu ta Nacional, ta masha poco por gana nan, Dakota a logra e hazanja aki, “no cabe duda”. Pabien na Dakota cu e titulo di campeon, pabien na Nacional cu e subcampeonato. Nos ‘Man of The Match’ ta Lionel Croes cu a domina awenochi den medio-campo y a gana casi tur su batayanan individual tambe, efectivo cu bala y sin bala.
Pabien Aruba y pabien Dakota, campeon di Division Honor 2017-2018.


text:
PREGUNTANAN MAS FREKUENTE
INFORMASHON IMPORTANTE FAQ
BIAHA FAQ
SALÚ & BIENESTAR FAQ
SVB a stipulá su medidanan. Pa mas informashon subi e website www.svbcur.org of Facebook di SVB.
Si un hende ta sospechá ku e tin e malesa COVID-19, e tin ku keda kas den karentena preventivo i yama dòkter di kas pa bai tèst. Despues ku bai tèst mester drenta bèk den karentena preventivo te na ora ku haña resultadonan di e tèst.
Por tèst hende solamente si e síntomanan a manifestá kaba. Promé ku e síntomanan manifestá no tin sufisiente vírùs ta sirkulá den e kurpa i e tèst lo no demostrá presensia di e vírùs den e kurpa. Ademas, pa por tèst un persona mester kumpli ku e definishon di un kaso sospechoso.
Ora tosa òf nister e vírùs ta sali for di garganta, nanishi òf pulmon. E vírùs ta bai den airu den forma di gota chikitu ku no ta keda zueif den airu liber, nan ta kai. Ta si inhalá e gotanan aki òf mishi ku nan i despues pasa man na kara (wowo, nanishi òf boka) por keda infektá ku e vírùs.
Laba man mas tantu posibel ku awa i habón pa mínimo 20 sekònde, prinsipalmente ora kaba di tosa, nister òf promé ku prepará kuminda òf kome. Esaki ta un di e mihó maneranan pa prevení infekshon ku e vírùs. Si no por laba man, por usa hand sanitizer ku por lo ménos 60% di alkohòl. Bakunashon ta e mihó manera pa evitá transmishon di COVID-19 i prevení infekshon.
Periodo di inkubashon ta kuminsá konta for di ora bo kontagiá ku e vírùs te ora e síntomanan manifestá. Pa e vírùs aki e periodo di inkubashon ta kalkulá na máksimo 14 dia. Kemen si bo kontagiá awe ku e vírùs probablemente denter di 14 dia lo bo por haña un ke otro síntoma.
E malesa ta pasa di hende pa hende generalmente via tosamentu i nistermentu. Loke ta notabel ta ku mas malu e pashènt ku corona vírùs ta, mas tantu vírùs e ta plama.
Ta depende kon severo e síntomanan ku e persona haña di e malesa, kon lihé e ta rekuprá. Hendenan ku a haña síntomanan leve, ta rekuperá mayoriá biaha mas lihé (den algun dia). Serka hendenan ku a keda hospitalisá, esaki por dura mas largu (un par di siman).
Un vírùs semper mester di un kurpa humano (òf di animal) pa sobrebibí i multipliká. Pafó di e kurpa e vírùs por keda aktivo pa un tempu limitá. Den kaso di e vírùs di corona, ainda no ta konosí kuantu tempu e ta keda aktivo pafó di e kurpa. Tin biaha e por sobrebibí algun ora, tin biaha algun dia.
E chèns ku bo ta keda infektá ku e vírùs via di sèn (di papel òf moneda) ta hopi chikí. Komo e vírùs ta nobo ainda no por bisa e kantidat di tempu eksakto ku e vírùs ta keda aktivo riba opheto òf superfisie. Ademas ta ora bo mishi ku e gotanan ku vírùs i bo hiba bo man na bo kara (wowo, nanishi i boka) bo tin mas chèns pa infektá bo mes ku e vírùs.
No tin tratamentu spesífiko pa e malesa ainda. Sí por trata e síntomanan ku e malesa COVID-19 ta trese kuné; por ehèmpel por duna paracetamol pa baha keintura òf suministrá oksígeno na e pashènt ku tin rosea kòrtiku/problema pa hala rosea.
Si, personanan infektá por transmití e vírùs tantu ora nan tin síntoma komo ora nan no tin síntoma. P’esei ta importante pa identifiká tur persona infektá dor di tèst
Si, pero si bo tèst positivo pa COVID-19 despues di 14 dia ku bo a tuma bo di dos bakuna, bo chèns pa bira hopi malu i drenta hòspital ta hopi ménos.
Nò, apesar ku bo ta kompletamente bakuná, bo por kontagiá otro hende ku COVID-19 ainda. Si bo tèst positivo bo mester tuma e mesun medidanan di prekoushon ku un persona ku no a bakuná.


text:
Minister di Cultura: Publicacion di ‘BaluArte’ ta proyecta y aprecia algun di e personanan y organisacionan cu grandemente a aporta na arte y cultura di nos Pais
Minister di Cultura: Publicacion di ‘BaluArte’ ta proyecta y aprecia algun di e personanan y organisacionan cu grandemente a aporta na arte y cultura di nos Pais
Oranjestad – Recientemente Minister di Cultura a presenta e buki conmemorativo ‘BaluArte’. Pa prome bes Aruba tin un publicacion y na nos mes idioma Papiamento cu a documenta un cantidad di 30 persona y/of organisacion cu a contribui considerablemente na desaroyo artístico y cultural di nos pais den e ultimo 65 añanan. Ademas ‘Baluarte’ ta duna un bista amplio di cantidad grandi di proyecto, obra, actividad, presentacion y publicacion cu a tuma luga durante di transcurso di aña.
‘BaluArte’ ta contene historia di e pioneronan cultural manera Hubert ‘Lio’ Booi (q.e.p.d.), Marlene Lampe, nos mama di Cultura Bernadina Growell (q.e.p.d), nos Tata di Cultura, ‘Padu Lampe’, Jossy Brokke Jr., Vale Croes (q.e.p.d.), Robert JeanD’or, Astrid Salazar, Diana Antonette, Maybelline Arends, Sharon Rose, Chencho Kelly, Rafaela Elizabeth, Tica Giel, Claudius Phillips, Joan Danies y Jhon Freddy Tobón Montoya.
Den e buki historico aki tambe a documenta historia di e organisacionan, fundacionan, instancianan y gruponan cu a celebra un of mas lustro den añanan cu a transcuri y cu a duna un aporte grandi riba tereno artístico y cultural manera Fundacion Lanta Papiamento, Stichting Arubaanse Muziekschool, Grupo Cultural Hubenil de Trupialen, Prins Bernard Cultuurfonds Caribisch Gebied, Cas di Cultura Aruba, Tele Aruba, Grupo di Betico, Pierewietje, Club di Movimiento, Fundacion Muchila Creativo y Scol di Arte. Alabes BaluArte a dedica atencion na nos idioma Papiamento y na e Grupo di Corector di Papiamento.
Minister Ruiz-Maduro a subraya cu cada un di e pioneronan cultural tabata di un contribucion importante y a duna un apoyo grandi na desaroyo riba tereno di arte y cultura na nos Pais Aruba. ‘BaluArte’ ta documenta parti di nos herencia cultural y ta duna informacion interesante cu pa hopi di nos tabata desconoci. Ademas e publicacion ta un bunita buki pa medio di cua nos futuro generacion por cera conocí cu algun di nos pioneronan cultural.
E mandatario ta felicita pueblo di Aruba cu su publicacion ‘BaluArte’. Cada un di nos mester sinti nos orguyoso di nos patrimonio cultural y mester sigui reconoce nos baluartenan cultural. Pronto e publicacion BaluArte lo ta obtenibel riba mercado y lo informa na unda e ta obtenibel.


text:
DRAMA RIBA LAMAN PEGA KU ARUBA.
BARCU VENEZOLANO DONJA MATHILDA KU A SALI FOR DI BONEIRU PA BAI ARUBA A SINK.
Djabierne anochi wardakosta ta hanja melding ku e barcu donja mathilda ku a sali Boneiru for di djaweps atardi laat no a yega Aruba.
Mesora a start un operashon di buskeda pero no a logra lokalisa e barcu.
Djasabra e tanker pacific meltem ta meldu ku nan tin un tripulante di un barcu ku lo a sink y ku tin 3 persona mas den laman pega ku nan kadena di anker.
Mesora wardakosta a manda helikopter y un cutter pa e sitio ku ta mas o menos na 5 miya zuid oost di Aruba.
A rescata e 3 nan ku tabata den laman , un di nan si su kondishon tabata kritiko ya ku ela wordu morde dor di tribon y a perde basta sanger.
E otro ku tabata bordo di e tanker ku a reskate tambe a wordu hiba Aruba.
Lamentablemente ora ku a yega hospital ku esun ku a wordu morde dor di tribon ela fayese.
Informashon ku nos ta dispone di dje ta indika ku un ola grandi lo mester a drenta e barcu donja mathilda djatras i di sorpresa esaki a pone ku e barcu a kuminsa sink rapido.
Abordo tabata tin 7 tripulante tur tabata venezolano.
2 di nan a bai fondo di laman ku e barcu nan no a logra sali na tempu i di e sinku nan ku a logra sali un di nan a muri a konsekuensha di e heridanan ku e tabata tin dor di e morde di tribon.
E kuater otro nan ta risibiendo tratamentu mediko na Aruba y algun di nan tabata den estado di shock.
Un kaso hopi lamentabel y tristu.
Djaweps e barcu aki tabata na Boneiru kargando kaha di whiskey pa bai Venezuela kune.
FORSA NA E FAMIA NAN.
FUENTE: AIMED AYUBI.
NOTISIA KU BO POR KONFIA.


text:
FCCA ta presenta logo completamente nobo y a anuncia “Smart Mortgage Event”.
Diabierna atardi, dia 19 di augustus 2022 FCCA ta presenta logo completamente nobo y a anuncia “Smart Mortgage Event”.
Diabierna atardi, dia 19 di augustus 2022, FCCA a presenta un logo completamente nobo y a anuncia nan campaña pa “Smart Mortgage Event” cu ta start den luna di september proximo.
Durante e reciente temporada FCCA a conoce hopi cambionan interno na unda a centralisa nan oficinanan y a haci cambionan necesario pa bai cu e tempo y nan clientenan y a yega momento pa refleha esaki den imagen pa publico door di e desvelo di un logo nobo.
Sra. Julie Wever Director Tecnico y Comercial di FCCA a hiba palabra na ocasion di e presentacion di e logo nobo di FCCA pa miembronan di prensa, stakeholders y invitadonan.
Sra. Wever a expresa di ta hopi satisfecho di mira con e cambionan interno a tuma lugar pa centralisa e institucion FCCA cu metanan nobo. “Nos a cambia nos manera di traha completamente den e sentido cu ta enfoca mas riba e cliente y kico tur e cliente mester pa nos por traha mihor pa topa cu nan expectativanan”, segun Wever.
E slogan cu FCCA ta trahando cu ne ta: “Nos ta t’ey pa yuda bo”, Wever ta enfatisa.
Wever: “Nos ta traha cu nos historia y balornan pa bin cu maneranan nobo y cu ta funciona cu e comunidad di Aruba. Pa e motibo aki tambe a considera loke ta tipico di e casnan Arubano den e diseño di nos logo nobo.”
E team di FCCA a scoge un logo cu ta basa riba tegelnan di vloer autentico usa na Aruba y Caribe cu e colornan geel y blauw. E color geel tambe ta refleha e elementonan den nos naturalesa manera flornan di kibrahacha, nos barica geel y solo di Aruba. E blauwnan licht y donker ta refleha e diferente colornan blauw di nos lama.
E icono di e logo a cambia tambe den uno sumamente actualiza y ta representa e “emprenta” di un bloki cu ta usa pa traha un cas, visualizando tambe diseño di 4 dak di cas uni na otro den simbolismo di comunidad. Tur e elementonan aki ta refleha FCCA su presencia den comunidad ya pa mas di 40 aña, nos ta un fondo solido y autentico.
“Despues di awe, na mes momento cu nos ta desvela e logo nobo aki, e proceso di re-branding di FCCA ta cuminsa. Nos website y pagina di Facebook y tur otro medio di comunicacion lo tin nos identidad nobo. Esaki ta inclui e edificio y vehiculonan di FCCA pa henter Aruba por wak!”, asina Julie Wever a bisa yen di entusiasmo.
Julie Wever a haci uso di e oportunidad di invita un y tur na e evento di “Smart Mortgage Event” cu lo tuma lugar dia 3 di september 2022, di 10 am te cu 7 pm na unda por haya sa mas di loke nan ta ofrece. Minister President di Aruba, Sra. Evelyn Wever Croes tabata presente y a hiba palabra tambe na e ocasion aki na unda cu ela elogia e manera di maneho cu FCCA ta hibando cu ta alinea cu sostenibilidad y cu a tene cuenta cu e crecemento di e pueblo cu ta uno multi-cultural. Presente na e ocasion aki tambe tabata Minister di Asuntonan Economico, Communicacion y Desaroyo Sostenibel, Geoffrey Wever.Scroll To Top


text:
Departamento di Bida Familiar
Declaracion di Mision
Objetivonan di nos Departamento
Reconociendo e forsa y apoyo mutuo cu Iglesia mester representa den e hogar y igualmente e hogar den e Iglesia; departamento di Bida Familiar ta adopta e siguiente obhetivonan:
-
Cristo ta y mester wordo reconoci como e Salbador y cabes di cada hogar.
-
Reafirma y fortalese cada famia Adventista como e unidad elemental di dicipulado.
-
Produci material y oportunidadnan di aprendizaje den e marco di Iglesia y famia.
-
Crea un experiencia tipo “Famia di Dios” den cada Iglesia Adventista di Siete Dia.
-
Yuda famianan descubri y utilisa nan donnan spiritual den e comunidad cu nan ta rondona aparte di e prioridad duna na e hogar como e campo misionero mas importante.


text:
KRALENDIJK – Awe djabièrnè poko despues di 4’or di atardi, manera planiá e avion di e kompania KLM a yega Boneiru. Ta trata di e un Boeing 777-300ER ku e number di buelo 735. E avion pa promé bes a bini Boneiru, un di esnan mas grandi di e flota di e kompania. Bùsnan grandi a subi tereno di aeropuerto Flamingo pa buska pasaheronan i hiba nan na e sitio sentral di karentena. Ounke gezaghèber Rijna a pidi pa no bini aeropuerto, un kantidat di persona komo mirónes a presentá na e área i despues na kurá di aeropuerto pa tuma nota di yegada di e avion i pasaheronan. Hendenan ku no tabata tene nan mes na e reglanan stipulá entre otro pa mantené distansia i no forma aglomerashon.
Na yegada di e avion gezaghèber Edison Rijna a subi abordo i saludá tur persona ku a yega Boneiru den e promé grupo di repatriante. Alrededor di 35 persona a yega Boneiru den e promé grupo. Outoridatnan polisial i Kmar tantu riba baiskel, bròmer i den outo a sòru pa sera kaya International di tur dos banda pa evitá ku tráfiko ta pega riba e karetera rondo di aeropuerto.


text:
WILLEMSTAD — Federashon Biar Kòrsou, e aña aki atrobe ta forma parti di e weganan panamerikano di pool.
San Jose, Costa Rica lo ta esenario di e grandioso fiesta di biar pool. E kampionatonan aki lo tuma lugá den ‘Gimnasio Nacional de Costa Rica’ ku ta ubika den e ‘Parque Metropolitano’, den e ‘sector La Sabana’. 2016 ta un aña rèkert, mirando ku pa promé biaha lo tin partisipashon di 17 pais i un total di 162 atleta.
E paisnan partisipante ta : Mexico, Guatemala, Costa Rica, Nicaragua, Panama, Aruba, Bonaire, Republica Dominicana, Ecuador, Colombia, Venezuela, Peru, Chile, Argentina, Uruguay, Bolivia i Kòrsou. Lo bai tin kampionato panamerikano den tres diferente disiplina, Bola 10 lo konta ku partisipashon di 162 atleta, e disiplina di bola 9 tin partisipashon di 158 atleta i bola 8 ku 151 atleta.
Nos pais lo konta ku partisipashon di 11 atleta, di kual tres di nan lo bai hunga weganan kualifikatorio pa mira si nan por klasifiká pa hunga den e kampionatonan.
Esnan ku lo mira akshon dianan 9 i 10 ta Gemajel ” Jimmy” Rol, Jair Koeiman i Fauzy Halabi. E atletanan ku ta kla pa representá nos den e diferente kategorianan ta, den hubenil Shamir Tremus i Jean Clar Torbed.
Den femenino nos tòp Gernailys “Nelly” Zimmerman i Fabienne Tremus. Den maskulino, e talentoso Jeffrey Nieuwenhuijzen, Bryan Farah, Julian Rijna i Michael Arvelo ku alabes ta fungi komo hefe di delegashon. Dianan 11 i 12 lo tin bola 8 , 13 i 14 bola 10 i ta sera dianan 15 i 16 ku bola 9. Dia 17 e pareha forma pa Nieuwenhuijzen/Halabi lo ta partisipando den e weganan di dòbel bola 9.
Federashon Biar Kòrsou kier a gradisí Refineria di Kòrsou i FDOK/Gobierno pa nan kolaborashon finansiero i ta deseá su miembronan tur klase di éksito.


text:
Ayera nos a tende gritonan di Sr. Mike Eman pa instiga den e momentonan dificil aki cu nos pais ta pasando aden. Actonan aki ta sirbi solamente su propio interes y interes di AVP. Manera nos Prome Minister, Sra. Evelyn Wever-Croes a declara: “Awor ta momento pa Pais y no pa politica partidista”. Y e sentimento aki ta biba hasta cerca e propio votadonan di AVP.Ā
Union pa surpasa e crisis
Awor ta momento pa union y solidaridad y no pa division. Awor ta momento pa optimismo y no negativismo y discordia. Despues cu Mike Eman a nenga pa participa na cumbrenan nacional pa bin cu alternativa y of solucion e a sali solamente pa dividi un pueblo. Hamas e por a imagina cu Prome Minister por a logra negocia pa haya e finanzas necesario pa brinda alivio na esunnan afecta door di e crisis y na mes momento un clausula pa garantisa nos autonomia.
Interes propio y di partido
Mike Eman ta djis en busca di atencion. Pa lunanan caba Gobierno y Pueblo ta luchando contra Covid-19, na momento cu Aruba mester a cera su fronteranan pa controla e pandemia mundial y proteha salud y bida di nos conciudadanonan. Kico Mike Eman a haci e tempo ey? Critica crisis team y instiga pueblo.
Despues di lunanan di trabou y negociacion, tur sector di Aruba a compronde e situacion y a duna gobierno e confiansa den un di e momentonan mas dificil di nos historia. Kico Mike Eman ta haci awor? Critica Gobierno y instiga pueblo.
Situacion actual
Gobierno di Aruba despues di a negosha cu Hulanda intensamente a keda cla pa hunto nos por cuminsa e recuperacion di Aruba su economia y futuro.
Cu Apoyo di Hulanda y cu respet mutuo nos por fia e cientonan di miyones cu mester, pa na prome luga crea stabilidad pa siguridad di empleo, pa famia nan por tin pan riba mesa den e siguiente lunanan.
Pāesey awor ta momento pa hunto den union y cu sentido di solidaridad y sacrificio pone e Master Plan di Aruba den accion pa nos cuminsa. Di e forma aki reeposiciona Aruba pa nos recupera nos Economia, pa famianan por sigui tin pan riba mesa. Pa gobierno por sigui yuda esunnan mas vulnerabel y sin empleo.
Pa conclui
Nos ta compronde cu Sr. Eman no tin bon experiencia cu finanzas, banconan y maneho di negoshi. Pero su memoria tambe ta fayāe barbaramente paso den su gritonan desespera nos no a tende nada di e deficitnan di riba 400 miyon florin ora e tawata na mando y cual a conduci cu e a haya un Koninklijk Besluit pa mal gobernacion.
Mike Eman a kibra nos finanzas, nos sector social, nos credibilidad financiero y nos credibilidad como pais. Dentro di poco e trayecto pa nos refineria ta keda cla y nos a compronde cu tin interes di companianan Mericano grandi. Si logra esaki Mike Eman lo sali bisa cu su deal cu Citgo tawata miho?


text:
Diamars, pa mas of menos 10:53 am, polis a bay poco pariba di Sky Lake pa un accidente cu a sosode den un parkinglot di supermercado caminda cu un auto a dal un dama di edad.
Chauffeur di un Kia Sorento color shinishi, numera A-3463, a bay pa reverse, a scucha un zonido duro. E chauffeur no a mira ningun hende den spiel, pero despues di a realisa, el a bin nota cu el a dal un dama di edad.
Ambulance a presenta na e sitio, mirando cu e dama tabata keha di basta dolor. A transport’e pa IMSan pa chekeo medico avansa.


text:
Chichi ta PUNTR'ABO
3 Mei 2016
Kico mas tin di bisa di nos isla? One Happy Island e NO ta! E supuesto fama di “isla sigur” tampoco...
25 April 2016
Na Aruba placa ta mas importante cu bida di hende, den tur sentido. Comer Ida, berdad cu un acto ile...
18 April 2016
Panama Papers ta sigui ta un tema cayente. Chichi ta haya straño si cu ta solamente un oficina, Moss...
11 April 2016
Publicacion di e asina yama ‘Panama Papers’ a lanta basta stof y posiblemente lo lanta mas stof aind...
04 April 2016
Con comer Ida kiermen cu no ta bin mas hotel na Aruba? Aparentemente tin un hala di construccion di...
28 Maart 2016
Pa straño cu e ta zona, e area cu a wordo rosa no ta conta como ‘area berde’, segun instancianan con...
21 Maart 2016
Siman cu a pasa Chichi tabata di luto. Un siman unda a recorda con e isla aki a haya su ‘simbolonan...
7 Maart 2016
Arubiano orguyoso di su himno y bandera ta para su auto riba linear park pa no tin cu cana mucho pa...
29 Februari 2016
Siman cu a pasa atrobe tabata yen di badabada. Chichi su bisiña tambe tin un yiu muhe cu tin mas di...
23 Februari 2016
Parlamentario Chris Dammers a duna un entrevista patras di ex-Bushiri Hotel unda e ta duna di conoce...
16 Februari 2016
E siman aki ta celebra dia di SAN VALENTINO. Chichi cu Buchi ta corda tempo nan a conoce otro anto B...
9 Februari 2016
Votacion riba Presupuesto 2016 tin tur hende ta papia keto bay, a pesar cu normalmente Carnaval ta o...
2 Februari 2016
E reunion publico tocante e Ley di Presupuesto 2016 cu a keda trata recientemente a haci Chichi pens...


text:
SVb cera mayan henter dia
Debi na e pronostico di mal tempo Gobierno di Aruba a anuncia cu departamentonan di gobierno lo ta cera diabierna. Esaki ta nifica cu mayan tur sucursal SVb ta cera.
Durante e ceramento ta posibel pa notifica AO solamente mediante nos formulario online entre 7’or cu 10’or di mainta:
/form-notifica-ao/. E ceramento tampoco no ta afecta nos sistema di Webportaal.
No ta posibel pa notifica AO mediante nos liñanan di telefon na 527-2782.
Diasabra mainta por haci uzo di nos liñanan di telefon atrobe na 527-2782.
Clientenan cu mester a presenta diabierna mainta pa ricibi control medico lo por ricibi esaki dialuna mainta dia 3 di oktober.
Nos ta ofrece nos disculpa pa e inconveniencia aki.


text:
Nos herensia kultural: kuid’é
Seri di Herensia Kultural
Originalmente sentebibu ta bini di region di Mediteráneo. A plant’é na Antianan Hulandes, prinsipalmente na Boneiru, i na Aruba, pa su importansha pa industria di remedi. For di aña pasá Kòrsou tambe tin atrobe un plantamentu di sentebibu na Chinchó Grandi. Na 1836, gezaghebber baron Van Raders a introdusí sentebibu komo kultivo di gobièrnu na Kòrsou. Sentebibu ta krese bon den tera ku tin kalki aden.
Ta kita e blachinan di e vipénan (ku nos ta yama tambe simia) i den tempu di sekura ta planta nan. Ku promé áwaseru nan ta spreit. Despues di dos pa tres aña por kosechá e blachi dikinan, ku entre tantu a bira kòrá. No ta mishi ku kurason di e mata, ku ta kaminda e ta saka blachi nobo. Tempu di kosecha ta di mart te ku yüni. Ta pone e blachinan ku a kòrta den un baki skeins pa e baba di e blachinan lèk. Ta fangu e baba den bleki i despues ta kushin’é den wea di koper pa e bira diki. Antes tabata paketá den kaha e baba diki, ora el a bira un klòmpi. Den kada kaha tabata bai un klòmpi di 50 kilo. Kada mata por produsí durante 10 pa 15 aña. Despues mester planta planchi nobo.
Baba di sentebibu ta kontené aloina, un supstansha marga, koló hel, ku ta usa den industria di remedi. Ta usa komponentenan di e baba pa traha purgashi. Antes hendenan tabata kou tambe riba un pida blachi di sentebibu, pero segun Pader Paul Brenneker, ta hende ku stoma fuerte so por a hasi esaki. Parse ku por a usa sentebibu tambe kontra hal (na hulandes: gal). Awendia ta usa komponentenan di sentebibu pa trata pèshi na kara (akné), psoriasis, diabétis, kanser i Aids. Segun Luis Marin, direktor tékniko di Curaçao Ecocity Projects, e mata ta fungi komo un probiótiko i ta fortalesé e sistema di inmunidat. E ta, huntu ku Mervin Malan, direktor ehekutivo, e motornan tras di e kultivo nobo di sentebibu na Kòrsou. Riba un tereno di 30 bènder lo planta un 200.000 planchi. Segun Marin mester preferá sentebibu riba antibiótiko, komo ku antibiótiko ta mata tur bakteria, tambe esunnan bon. Ademas di ta produsí pa industria di remedi, Curaçao Ecocity Projects ta produsí tambe pa merkado lokal. Ta usa e baba di sentebibu den produktonan kosmétiko, manera habon, shampo, pasta di djente, djèl, krema pa hunta kontra efektonan di solo i desodorante.
Den su seri “Sambumbu” ku ta trata kultura popular di Aruba, Kòrsou i Boneiru, Pader Brenneker ta splika den ki kaso tabata usa sentebibu proménan aya. Na islanan abou tabata pone repi repi di blachi di sentebibu den awa pa blancha muraya. Ta kologá sentebibu tambe pa tene malu afó, pa kore ku fuku. I den kombinashon ku blachi di mata di kakalaka, suku largá i simia di kalbas di mondi, tabata usa sentebibu pa traha un stropi kontra tosamentu. Tres pa kuater bes pa dia un kuchara ta santu remedi. Baba di sentebibu ta bon kontra kimá. Tambe un pida di kurason di blachi di sentebibu ku bo kome ta kuri ku fèrkout. Si un fèrkout a pega na pechu, por bebe un te di sentebibu na yuna. Pa kita e smak marga, mester laba e sentebibu shete biaha. Otro uso di sentebibu ta pa kombatí eksema na kabes i kaimentu di kabei. Kòrta un blachi, kita e rantnan i e banda plat afó i laga e baba lèk. Ku un pida katuna ta dèp e kueru di kabes ku e baba i lagué den e kueru pa dos ora. E promé biaha ku trata e kabes e ta pika, pero despues di algun tratamentu, raisnan di e kabei a kura; tur esaki segun kreensha di pueblo!
Fuentenan
Frater M. Arnoldo, Gekweekte en nuttige planten van de Nederlandse Antillen, Den Haag, Martinus Nijhoff, 1971
Encyclopedie van de Nederlandse Antillen, Zutphen, De Walburg Pers, 1985
Nicolaas van Meeteren, Volkskunde van Curaçao, Amsterdam, S. Emmering, 1977
Pater Paul Brenneker, Sambumbu, Volkskunde van Curaçao, Aruba en Bonaire, Willemstad, 1969-1975.
Teksto pa bou di potrèt:
Hèrmèn pa kultivá sentebibu; Museo di Bonaire; courtesy Wijnanda Deroo.


text:
San Nicolas: White Star, un grocery store di famia Tang, den B. van de Veen Zeppenveldstraat cu ta existi pa mas di 89 aña y loke ta haci nos mas curioso ta, con e famia a sa di mantene e tienda aki den su estado original pa oficialmente casi un siglo.
Arubanative.com a hiba un combersacion masha ameno y hopi interesante cu Sr. William Tang y cu permiso di su persona, Arubanative.com a dicidi di publica e informacion aki.
Historia di White Star
Na cuminsamento di siglo 20, Tang Toong, un hoben procedente di China a yega Aruba y tabata sondea e posibilidad pa habri un negoshi na Aruba, esaki tabata casu den e mesun tempo cu LAGO a haci su entrada na Aruba.
Tang Toong no a perde pa gana y a escohe San Nicolas, e districto pa biba y pa lanta su negoshi. E tempo ey e caya principal tabata di tera y tabata tin masha tiki negoshi den e caya aki.
Forma su famia
Despues cu Tang a habri su Grocery Store ela bay China bay buska e amor di su bida, nan a casa y for di e matrimonio aki a nace 7 yiu, cual dos yiu so a keda Aruba y e otronan a bay buska nan porvenir den exterior.
Temponan bon di San Nicolas
Na aña 1929 Tang Toong oficialmente a registra su negoshi como White Star den B. Van de Veen Zeppenveldstraat, San Nicolas.
Durante e tempo bon di LAGO e caya principal di San Nicolas tabata florece cu varios negoshi y hopi bishitante. White Star tambe a disfruta di e tempo bon aki y tabata wordo hopi bishita especialmente pa e trahadornan di LAGO, tur dia di siman, e tienda aki tabata druk cu cliente.
Tang a diversifica su negoshi
E negoshi tabata bayendo hopi bon y Tang Toong a dicidi di habri un carniceria na banda di e grocery store. E ruman homber di su señora tabata maneha e carniceria aki, e carniceria tabata haya carni fresco for di abatoire, esey tabata tempo cu na Aruba mes nan tabata mata baca.
Tang Toong a bay sosega y famia a tuma over
Na aña 1990, Dios a tuma Tang Toong den su reino. E mesun tempo aki e famia a dicidi tambe di cera e carniceria y sigui cu e grocery store Semper famia Tang a biba na San nicolas, e dos yiunan cu a keda Aruba hunto cu nan mama a sigui cu e negoshi di Tang Toong.
E casa di defunto Tang Toong, ta na bida, pero tin su edad y no ta capas mas pa traha den tienda. E yiu homber cu yama William Tang hunto cu su casa actualmente ta manehando White Star.
E negoshi a keda manteni den su estado original
William a conta nos di arubanative.com cu nan a keda mantene e negoshi den su estado original desde cu su defunto tata a habri’e y a lague atras pa nan. E tranchetnan, toonbank, portanan etc. ta data for di prome cu 1929, casi un siglo bieu.
Segun William, tur cos a keda mescos, djes durante añanan e productonan naturalmente ta cambia.
E style di e cortinanan colga na e portanan ta algo cu su defunto tata a bin cune y durante aña a cambia e cortinanan pero nunca a laga e portanan sin un pida cortina na e parti ariba, esey ta pa yuda protega su productonan y su clientenan contra solo.
Un otro cos cu sigur a cambia ta su clientela, e generacion di clientenan di e tempo bon di LAGO mayoria no tey mas. Pero te ainda White Star ta gosa di un grupo di cliente fiel, generacion nobo, otro tipo di cliente, pero cu ta keda contribui na e existencia di White Star.
White Star ta habri di Dialuna pa Diasabra for di 7.45 am te 12.00 y di 2.45 pm te 6.30 pm. Diaranson merdia y Diadomingo nan ta cera.
No ta sigur cu e siguiente generacion di Tang lo sigui cu White Star
William a conta nos di Arubanative.com cu te na e momentonan aki, den e siguiente generacion di famia Tang no tin mucho interes pa sigui cu e negoshi aki, mayoria lo a escoge un carrera caba. Pues no por bisa cu si e siguiente generacion di famia Tang lo continua cu White Star, e negoshi cu nan welo of bisawelo a establece na comienso di siglo 20.
Un cos ta sigur cu White Star a marca historia, White star a conoce temponan hopi bon y menos bon di San Nicolas. Hopi a bin y hopi a bay, pero White Star a sa di mantene su existencia y famia Tang a sa di mantene tambe den su estado original data for di prome cu 1929.
Na Aruba hopi di e negoshinan di antes no ta existi mas, y nos di Arubanative kier a invita tur nos bishitantenan pa bishita White Star y asina por mira con e shapnan di antes tabata mustra 90 aña pasa, mira unda nos mayornan, nos welonan, nos bisawelonan tabata bay pa cumpra comestibles.


text:
Den e prome parti di e programa aki nos invitado ta Sr. Alvin Obersi, yu di e legendario Juancho Obersi kende tabata kolekshonista di artefaktonan antik. Den e segundo parti di e programa nos a bishita e kunuku di Sr. Jan Janga kaminda Jan i su amigunan tabata korta mainshi.
Produkshon: Fundashon Históriko Kultural Boneriano
Durashon: 46 minüt
Fuhikubo ta presentá: Alvin Obersi i Jan Janga
Den e prome parti di e programa aki nos invitado ta Sr. Alvin Obersi, yu di e legendario Juancho Obersi kende tabata kolekshonista di artefaktonan antik. Den e segundo parti di e programa nos a bishita e kunuku di Sr. Jan Janga kaminda Jan i su amigunan tabata korta mainshi.


text:
Kralendijk – E proyekto “di Simia pa Produkto” ta yuda awor tambe ku “business coaching” (guia di negoshi) pa empresarionan den sektor di agrikultura. E meta ta pa duna guia na empresario eksistente i nobo den sektor di agrikultura tokante entre otro kon pa lanta un negoshi, kon pa manehá i/òf atministrá un negoshi, i duna guia pa skibi plan di negoshi. Un empresario eksistente i futuro empresario ku ta deseá esaki, por apliká pa risibí guia profeshonal ku ta konsistí di duna konseho i informashon durante e proseso pa establesé òf reinforsá un negoshi.
Pa por partisipá na e “Business Coaching” un empresario den ramo di agrikultura por apliká pa un di e tres opshonnan ku ta ofresé. E gastunan di e opshon ku skohe ta wòrdu kubri parsialmente dor di e proyekto ‘di Simia pa Produkto’ di gobièrnu di Boneiru. E tres opshonnan ta:
Coaching” básiko operashon komersial;
“What is doing business” – Kiko ta enserá hasi negoshi.
Esaki ta kosta $250,- di kual gobièrnu ta kubri $150,-i persona ku a hasi petishon $100,-.
· Deskribí proseso òf manual di operashon di bo negoshi. Esaki ta kosta $350,- di kual gobièrnu ta kubri $250,- i persona ku a hasi petishon $100,-.
· Skibi plan di negoshi; Esaki ta kosta $450,- di kual gobièrnu ta kubri $350,- i persona ku a hasi petishon $100,-.
Pa kada opshon e (futuro) empresario ta paga solamente un montante fihó di $100,-.
Pa e formulario di aplikashon pa e insentivo “Business Coaching”, interesadonan por akudí na bali di unidat di Asuntunan Ekonómiko na Direktorado Planifikashon i Desaroyo, Departamentu di Maneho i Proyekto na Kaya Amsterdam # 21.
Pa kualke pregunta i/òf pa entregá e formulario yená, por tuma kontakto ku Edsel Cecilia na 717-5330 ekstenshon 5041 òf por manda un meil pa edsel.cecilia@bonairegov.com. Por tuma kontakto tambe ku Maurice Adriaens na 717-8836 òf por manda un meil na maurice.adriaens@bonairegov.com.
Pa mas informashon tokante di e insentivonan por sigui e página di Facebook “di Simia pa Produkto” òf por tuma kontakto ku Direktorado di Planifikashon i Desaroyo, unidat di Asuntunan Ekonómiko


text:
All Stories
Dalgis Montalvo, director di Stichting Hunto:
ORANJESTAD (AAN): Esaki sin duda alguno ta un grupo cu stima Aruba inmensamente!
No ta e intencion pa sera ningun centro di cuido di mucha, pero mas bien pa duna nan un periodo di transicion y guia
Den cuadro di implementacion di Ley Kinderopvang
ORANJESTAD (AAN): Parlamentario Benny Sevinger e siman aki a mustra cu no ta prome ocasion cu Prome Minister di e isla ta duna e impresion cu ta su persona ta esun cu ta dicidi den Ministerio Publico cual caso ta worde investiga y persigui, cual minister lo worde interoga y cual no.
ORANJESTAD (AAN): E opinion di AVP ta cla y raspa: Contratistanan chiquito cu entradanan margina y eherciendo trabaonan ehemplar merece un mihor trato y un entrada husto y completo.
ORANJESTAD (AAN): Biblioteca Nacional Aruba ta presenta un exposicion di un grupo di Artesano, Artista, Diseñador grafico y fotografonan den Sala di Exposicion for di dia 20 di september.
Expertonan tras di DIARIO ta haya razon den nan posicion


text:
…merkado di Nort Amérika i Europa a krese den luna di yüni…
WILLEMSTAD- 20 di yüli 2015 – Despues di e desaroyo positivo di e promé sinku lunanan di aña, Ofisina di Turismo di Kòrsou (CTB) ta registrá awor un kaida den e kantidat di bishitantenan pa luna di yüni. Sifranan preliminar kolektá pa CTB ta indiká ku pa luna di yüni a registrá un kaida di 8% ku total di 30.475 turista di estadia na yüni 2015 kompará ku 33.084 na yüni aña pasa. E kaida di 8% ta representá un total di 2.609 turista ménos. No opstante region di Europa i Nort Amérika tur dos a konosé kresementu fuerte den luna di yüni, e kantidat no tabata sufisiente pa kompensá e pèrdida registrá for di merkado di Sur Amérika. E kaida den turismo di estadia for di Venezuela tabatin un resultado negativo riba e sifranan total di yüni.
Merkado di Europa a registrá un bon prestashon di 7.7% mas turista na luna di yüni. For di e region aki nos a risibí 12.981 turista di estadia kompará ku 12.050 na yüni 2014. For di Hulanda, e pais for di kua nos ta risibí mas tantu turista nos a risibí 9.958 turista kual ta un oumento di 7%. Alemania a registrá un oumentu di 19%. Un total di 1.416 turista a bishita nos pais for di Alemania.
E region di Nort Amérika na luna di yüni a registrá un kresementu di 25% ku un total di 5.934 turista kompará ku 4.743 na yüni 2014. For di Estádos Unídos nos a risibí 5.324 turista ku ta un kresementu di 17%. Un total di 19% di e bishitantenan prosedente di Estádos Unídos ta residensía na New York. Despues ta sigui State of Florida (18%), Texas (8%), New Jersey (6%) i California (6%). Canada a registrá un oumentu eksepshonal di 208% ku un total di 610 turista di estadia. Aña pasa yüni solamente 198 turista a keda registrá. E oumentu aki ta resultado di e buelonan di Air Canada rouge henter aña for di Toronto. CTB ta pronostiká mas kresementu for di Canada pa e aña aki. E esfuersonan di merkadeo huntu ku partnernan den industria di turismo lo sigui sòru pa mehorashon den e prestashon di e merkado di Nort Amérika.
E merkado di Sur Amérika a registrá un kaida di 32% na yüni 2015 ku un total di 7.513 turista di estadia kompará ku 11.121 na 2014. Despues di e kresementu for di Venezuela durante e promé kuartal di aña, luna di yüni tambe a registrá un kaida. For 10 di aprel gobièrnu venezolano a introdusí restrikshon nobo pa ku plaka ekstranhero ku ta hasi e posibilidat pa haña dòler pa por biaha mas difísil. CTB por a konstatá for di luna di aprel i mei un bahada leve den e merkado aki di respektivamente 6% i 7% ménos turista. Un total di 4.348 turista a keda registrá for di Venezuela na luna di yüni 2015 kompará ku 8.091 aña pasa. E bahada aki ta reflehá e regulashonnan nobo
introdusí pa e gobièrnu venezolano. CTB ya a premirá e kaida aki for di Venezuela, pa kual motibu durante e lunanan ku a pasa a oumentá e esfuersonan di merkadeo den otro merkadonan manera Estádos Unídos, Canada, Hulanda, Alemania i Colombia.
Brazil i Sürnam a registrá respektivamente 12% i 5% ménos turista. Colombia a krese ku 20% den yüni ku un total di 1.137 turista di estadia. CTB ta enfokando su esfuersonan di merkadeo pa por tin un mihó resultado for di Brazil i Colombia ku introdukshon di e buelo dos biaha pa siman for di Manaus Brazil di InselAir kual a kuminsá 3 di yüli último i eliminashon di visa pa Colombia for di 1 di yüli último. E pronóstiko pa e dos paisnan aki di Sur Amérika ta mustra positivo pa loke ta trata e di dos mitar di aña.
Sifranan promé mitar di aña 2015
Pa loke ta trata e promé mitar di aña turismo di estadia a krese ku 8% di 210.000 pa 227.519. Un total di 17.519 turista adishonal a bishita nos pais registrando kresementu den tur e regionnan primario pa Kòrsou. Nort Amérika, Sur Amérika i Europa a registrá kresementu di respektivamente 25%, 13% i 5%. For di region di Nort Amérika nos a registrá un total di 44.384 turista, Sur Amérika a registrá 61.437 turista i for di Europa nos a risibí un total di 97.020 turista. For di Karibe nos a registrá un kantidat di 15.699 turista kual ta 1% ménos ku aña pasa.
E kantidat di anochi ku e bishitantenan a keda nos pais e promé mitar di 2015 ta mustra un kresementu di 3%. Sifranan preliminar ta mustra un total di 1.941.092 anochi. For di e karchinan di embarkashon i desembarkashon por konstatá ku 67% di e kantidat total di turista di estadia a keda na un akomodashon registrá. E repartishon ta lo siguiente: hotèl di mas ku 150 kamber (31%), esnan di ménos ku 150 kamber (13%), bùngalo (16%), apartamentu (7%) i guesthouse (0.9%). E kantidat di turista ku a keda na un akomodashon no registrá ta representá 33%. Akomodashonnan no registrá ta akomodashonnan ku no ta aparesé den CTB su sistema di dato. Pa loke ta trata e promé mitar di aña, 63% di e turistanan prosedente di Nort Amérika a keda na un hotèl di mas ku 150 kamber miéntras 37% di esnan for di Sur Amérika a keda den un akomodashon no registrá. Di esnan prosedente di Europa 30% a skohe pa keda na un bùngalo.
Hasiendo uso di e modelo ‘Turistika’, CTB huntu ku MEO a kalkulá ku durante e promé seis lunanan di 2015, sektor di turismo a generá un impakto direkto di 398 mion florin pa nos ekonomia lokal. E promé seis lunanan di 2014 e montante tabata 358 mion. Region di Europa a generá un total di 182 mion florin kual ta 46% di e totalidat. Su tras ta sigui region di Sur Amérika ku 97 mion, Nort Amérika ku 88 mion i e entrada generá for di region Karibe a keda kalkulá na 20 mion florin.


text:
ORANJESTAD – Awe mainta e agentenan di Polis, G.D. y E.d.M. a presenta den Corte pa e caso penal cu Ministerio Publico a cuminsa contra nan.
ARUBANATIVE por a compronde cu Fiscal ta haya tanto d.M. como D. culpable di a duna informacion secreto di Polis y a viola reglanan di Polis. Abogadonan mr. Illes y mr. Arendsz Marchena a cuestiona e forma con ta persigui e dos agentenan aki, siendo cu nan no a haci nada contra reglanan di trabao y mucho menos duna informacion di Polis na otro persona.
FISCAL DI CURACAO A TRATA CASO
Un Fiscal di Curacao a bin Aruba pa trata e caso aki. El a acusa d.M. y D. di malversacion entre April 2018 y November 2018. Tambe Fiscal ta acusa e duo cu riba 12 Augustus 2018 a duna informacion di Polis na e dama T. y cu a viola reglanan di Polis. Segun Fiscal, e duo lo a duna informacion di traficacion di droga y unda esakinan tabata na e dama T. Tambe di lo a haya placa for di e dama T. pa suministra informacion. Fiscal ta haya cu d.M. y D. a abusa di nan posicion como Polis. Tratamento di e caso a dura di mainta te den oranan di merdia.
Hues a mustra cu e caso ta bay tocante contactnan cu d.M. tabatin cu e dama T. via cellular. Ta asina cu ta sospecha e dama T. di ta meti den dos caso di traficacion di droga. 7 April 2018, Guarda Costa a intercepta e boto El Original cu droga y bala cayente. 11 April 2018, e dama T. ta presenta na oficina di Recherche (UGC)caminda el a pidi pa papia cu e agente B. Door cu B. no tabata tey, d.M. cu ta sinta den e mesun oficina a bay atende.
AGENTENAN DISGUSTA
Na dado momento Hues a puntra e agentenan, kico nan ta pensa di e acusacionnan. D. a bisa Hues cu e ta desapunta cu maneho di Fiscal y Cuerpo Policial pa e forma con atende cu Toppenberg. Haya cu a usa Toppenberg pa soluciona caso. E otro agente d.M. ta haya cu e ta inocente y cu ningun di e acusacionnan no ta berdad.
E agente d. M. a splica Hues cu na dado momente autoridad a perde pista di T. E ora ey e agente D. a bin cu e idea pa busca un carchi di cellular y hinca den un cellular cu tin na oficina. Ta asina cu na Augustus 2018 a busca carchi pa hinca den un cellular pasobra T. a yama d.M. y puntra di e ta wordo busca y pakico tin autonan ta vigil’e. E agente d.M. a bisa T. cu e no ta wordo busca y pa manda potret di e autonan. El a duna e number di e cellular. A constata cu e number cu T. tabata usa ta di Colombia. A resulta cu e enberdad e potretnan ta di auto cu e unidad di vigilancia ta usa. Segun d.M., T. a informa di diferente traficacion cu lo mester a tuma lugar y nan a informa e departamentonan concerni.
A resulta cu e cellular cu d M. a usa, ta procedente di un secuestro di un persona caminda e cellular a wordo horta. Pero no tin ningun informacion riba esaki.
Ta asina cu actualmente d.M. ta trahando na un otro departamento di Polis y D. tambe.
FISCAL A EXIGI 9 LUNA DI PRISON
Fiscal ta haya legalmente proba cu d.M. y D. ta culpable di a malversa e cellular cu ta di Cuerpo Policial, a pasa informacion na T. y tabata usa T. como informante. Esakinan ta contra reglanan di trabao. El a exigi 9 luna di prison pa ambos, di cual 3 luna ta condicional cu un tempo di prueba di 2 aña.
ABOGADO
Abogadonan mr. Illes di D. y mr. Arendsz Marchena di d. M., a cuestiona e forma con ta persigui nan clientenan siendo cu nan tabata haciendo un tremendo trabao. Nan a mustra cu e Fiscal cu a traha un raport contra e duo, despues ta elogia e duo y a bisa cu e ta duna cu realmente nan a wordo cumpra sino mas bien tabata busca pa saca informacion di T. E abogadonan ta haya cu nan cliente ta inocente y cu Hues mester declara nan liber.
Hues a bisa cu e ta bay studia e caso y dentro di algun siman lo por spera sentencia.


text:
Trending
Home Trending
Estudio di Rutgers University: Cantidad halto di pashent ta puntra docter pa miho alternativa...
Estudio ta revela cu te ainda tin un percepcion robes, esta cu tur producto di tabaco ta mesun dañino. Tabaco kima, manera ta e caso...
Hulanda: 5 surfer ta fayece, lama bruto y biento fuerte por a hunga rol
Den Haag, Hulanda - Polis ta bisando cu 5 persona a fayece mientras nan tawata purba surf. Diamars team di rescate a logra haya...
Twitter su empleadonan mag traha for di cas permanentemente
Dos luna den 'trahando for di cas', Twitter a dicidi di haci esaki un estado permanente pa algun di su empleadonan. Tur empleadonan trahando...
El Salvador: Den caha di morto ta haya fayecido di ‘COVID-19’ geboei y malamente...
El Salvador - Famianan di Luis Iván Mejía (30 aña) ta pidiendo autoridadnan pa investiga su morto. Mejía su famia a wordo bisa cu...
COVID-19: Miembronan di task force di White House mester isola despues cu personal serca...
Dr. Anthony Fauci, cual a bira un di e expertonan conoci den Merca su lucha contra e virus, ta haye obliga pa bay den...
Teorianan di Conspiracion: Coronavirus y e Desconoci
Coronavirus a crea un medio ambiente social ideal pa formacion y plamamento di teorianan di conspiracion. Cu esaki ta referi na e teorianan popularmente...
Pentagon ta publica 3 video mustrando nan encuentro cu UFO
E oficina central encarga cu defensa militar Mericano, Pentagon, a publica 3 video unda a spot UFO. Pa esnan no familiar cu e terminologia,...
Coronavirus y azeta essencial
Aromaterapia ta un therapia holistico. Esey kiermen e ta wak un persona completo. Bo fisico, psikico, social y manera di come. E ta traha riba...
4 Baby posiblemente contagia cu coronavirus den utero, esaki segun investigacion Chines
Wuhan, China - Investigacion haci den e cuidad Chines di Wuhan ta laga sa cu posiblemente 4 baby a keda contagia cu e virus....
Coronavirus por caba por completo cu e hendenan indigena di Brazil
Brazil - Comunidadnan Indigena den e region di Amazonas ta bou menasa di un perdida masivo di bida humano. Esaki segun expertonan di salubridad...
12Page 1 of 2


text:
ORANJESTAD – Basa riba un articulo di e docente di Hulandes Arnoud Kuijpers na Colegio Arubano San Nicolas recientemente, -cu a bay viral-, tratando e tema di examen di scol na Hulandes, minister encarga Rudy Lampe a anuncia dialuna cu lo instrui un grupo di trabou pa haci un inventarizacion di e problematica aki y presenta posibel solucionnan pa duna un ‘fair chance’ na tur hobennan cu ta afecta pa esaki.
EXAMEN DIFICIL
Como ehempel, Lampe a referi na examen di scheikunde recientemente unda cu e texto pa describi e problema pa soluciona, tabata asina dificil, cu e studiantenan tabatin problema cune. A parse mas cu nan tabata wordo examina riba nan conocemento di Hulandes, envez di scheikunde. Parlamentario pa partido MEP Sue-Ann Ras, tambe presente na e conferencia, a duna un ehempel tambe di su propio yiu muher, cu a haya un 9 pa aardrijkskunde, pero no por a haya un 10, pasobra e la skibi nomber di e pais na papiamento (Argentina), envez di Hulandes (Argentinië). Ora cu esaki a bira conoci, Ras a splica cu e la drenta den un discuscion pisa cu e maneho di scol, y no ta haya ainda e cos ‘fair’ cu ta test mucha riba e idioma, envez di e materia. Ras prome di a bira parlamentario, tabata docente di profesion y un experto riba e materia di papiamento.
ARNOUD KUIJPERS
E docente di Hulandes na Colegio Arubano San Nicolas ta esun cu recientemente a crea un ola di reaccion (bon y malo) riba e uso di hulandes como idioma pa examen local. Segun Kuijpers, e unico rato cu su alumnonan ta papia Hulandes ta den klas ora di les. Riba speelplaats durante recreo ta papiamento y tur otro caminda ta papia papiamento. “Den mi klas nan mester papia hulandes. E metodonan tur ta for di Hulanda, unda tur cos ta den contexto Hulandes, y tur cos ta referi na Hulanda” e docente a cuminsa splica. “Tur esaki mientras cu mi alumnonan ta biba na Aruba” e docente a sigui bisa. Y ta e inquietud aki tabata e base pa su articulo publica den e corant Hulandes Amigoe di Aruba recientemente. E ta conoci di ta bringa pa derecho di su alumnonan. “No ta husto cu alumnonan aki tin cu haci tur cos na Hulandes” e docente a bisa, refiriendo cu nan tin cu siña tur cos na Hulandes. E examen ta exactamente mescos cu na Hulanda, y esaki no ta husto segun e docente. “Nos ta haci mescos como si fuera Hulandes ta nan lenga materno, pero aki Hulandes no ta nan lenga materno. Pa mi sentimento, Hulandes ta un idioma morto” Kuypers a sigui bisa. “E idioma (Hulandes) por lo menos no ta biba entre e hobennan na scol. Mi ta scucha ingles, spaño y papiamento. Pero nada di Hulandes. Pakico e alumnonan aki mester traha e examens na Hulandes” e docente a sigui bisa. Como tal, ta tene e alumnonan bobo. E ta algo cu segun e docente, ta frustra e alumnonan den su klas. E alumnonan ta bisa e docente cu nan ta compronde e materia, pero no ta compronde e idioma den cual ta haci e pregunta riba examen.
STROUCKEN
Un otro docente cu tambe ta duna Hulandes na e scol, Esther Stroucken, tin e mesun experiencia pero mas tempo na e scol. E motibo pakico e no por a ‘bati e bel’ prome, ta pasobra e tempo ey (23 aña pasa) e aceptacion pa papiamento na scol simplemente no tabatey. Como tal e lo a haya resistencia y no lo a yega leu. Awe, e situacion ta di tal forma, cu hende ta pensa diferente, y cu ta pone tambe cu Kuijpers su articulo a hala asina hopi atencion.
ORANJESTAD – Riba cambio di aña, e asina yama Plan di Impuesto 2023 di gobierno di Aruba ta drenta na vigor. Esak ta nifica cu pa e fecha ey, e tarifa combina di BBO ta cambia pa 7%. E mandatario encarga Xiomara Maduro a sigura cu e plan tin como meta pa yega na un sistema fiscal mas simpel y husto. Aki e ta referi na e hecho cu mientras ta aumenta e tarifa combina di BBO, ta bin compensacion y reparticion husto pa e mehoracion di cumplimento di impuesto di ciudadano y bishitante.
ORANJESTAD – Cuater morto tragico den un fin di siman ta un golpi duro pa comunidad. Esaki tabata e mensahe di prome minister Evelyn Wever Croes dialuna, relaciona cu e fin di siman tragico cu Aruba a experencia. E prome mandatario a te hasta haci mencion di e accidente di un siman prome cu a cobra bida di un motorciclista hoben. Pa loke ta e fin di siman aki, e mandatario a para keto na e dos susesonan tragico separa, y a mustra cu raportanan mester determina kico a pasa exactamente. Y den cada caso, si resulta cu tin persona(nan) cu tin cu responsabilisa nan mes pa e actonan, husticia lo trata esaki debidamente. E ta conciente cu e raportnan aki lo no trece e personanan fayeci bek. E la pidi pa tene cuenta cu falta 3 luna pa aña termina y pa nos tin mas compassion y ta mas cuidadoso. Mes momento a manda palabra di forza pa famianan di e 4 fayecidonan. Por mira e mensahe completo AKI.
ORANJESTAD – Diamars dia 27 di September a celebra World Tourism Day y na mesun momento tambe a celebra Cruise Tourism Industry, cual ta un parti importante den e industria di turismo. Minister di Turismo y Salud Publico, Sr. Dangui Oduber, a inaugura e “Cruise Tourism Symposium” diamars atardi na Marriott Ballroom.
ORANJESTAD - Diamars 27 di september en conexion cu “Dia Mundial di Turismo” a tuma luga un ceremonia y ponemento di krans na Plaza Juancho Yrausquin pa relexiona riba e esfuerso di cada trahado den henter e industria turistico, for di esnan cu ta traha den sector hotelero, pa esnan cu ta traha na aeropuerto y taxistanan. Pero tambe a honra y dedica e dia na dos lider pionero den turismo, señor Juan Enrique Irausquin y señor Ike Cohen. Prome Minister Evelyn Wever-Croes den su discurso na e ocacion, a conta e storia di ambos persona enfatisando e esfuerso cu cada un a haci pa nos industria turistico.
ORANJESTAD – Gobierno di Aruba a sigura diamars den un comunicado, cu ‘no tin decision ainda ken lo reemplasa e actual minister plenipotenciario na Washington, Joselin Croes’. Esaki ta interesante mirando cu varios medio (incluyendo NoticiaCla) a raporta caba cu e posicion a keda yena caba y cu e nomber te hasta ta conoci. No solamente esey, pero e persona en cuestion, actual abogado Ronny Wix mes a confirma su funcion diamars pa NoticiaCla. E pregunta ta unda e confusion ta of ‘ken no a haya e memo’.
ORANJESTAD – Gobierno di Aruba a trata e tema di reapertura di frontera cu Venezuela diamars cu secretario di estado hulandes Eric van der Burg, cu tin e cartera di Husticia y Siguridad. Ministernan Rocco Tjon, Evelyn Wever-Croes y Glenbert Croes a reuni cu e mandatario hulandes, mirando cu e topico di estranheria ta toca diferente faceta, y ta resorta bou di diferente Ministerionan a scoge pa reuni den e constelacion aki.


text:
Oranjestad – 17 Augustus 2022- Na final di luna di maart Aruba Bank a lansa su campaña di hipoteca “Cumpra, Construi of Refinancia bo cas”, cu tawata valido pa tur cu a participa entre april y juli.
Sra. Sabina y su esposo Randolph Arends a logra remodela nan cas cu Aruba Bank y a gana 25 mil florin!. E pareha a ricibi tur conseho di hipoteca for di nos expertonan y a logra realisa nan soño, Sra. Louisette Vlinder a yuda nan sera e mihor deal pa asina nan por yega na nan cas. Den un tempo record nan a keda cla y nan por mira un avance hopi grandi den e parti di remodelacion di nan cas.
Nan ta sumamente contento cu nan premio di 25 mil fllorin cu lo yuda nan realisa un deseo adicional cu nan tawata tin pa e cas.
Aruba Bank ta extende su palabranan di pabien na e pareha pa e confianza. Alabes ta anuncia cu debi na e demanda lo saca un ganador mas di 25 mil florin pa e clientenan cu cumpra, construi of refinancia nan cas entre augustus y december 2022 cu Aruba Bank.